Hikayat Sumpahan Si Ikan Patin Melayu Brunei

DI bumi Semenanjung Malaysia lebih-lebih lagi di negeri Pahang Darulmakmur cukup terkenal dengan sejenis ikan yang dikenali dengan nama Ikan Patin atau nama saintifiknya Pangasus Sutchi. Ianya merupakan spesis ikan air tawar yang mana habitatnya banyak didapati di kawasan sungai ataupun lombong. Dan siapa tidak kenal dengan menu masakan “Ikan Patin Masak Tempoyak” yang kadangkala harganya cukup mahal untuk menjamahnya.

Itu ceritanya di bumi Semenanjung Malaysia namun jika di Sarawak lain pula halnya kerana di negeri ini ikan patin sehingga sekarang kalau boleh akan cuba dihindari oleh masyarakat Melayu Sarawak kerana beberapa pantang larang yang diwarisi sejak dahulu lagi. Dan di ruangan Borneo Oracle juga pernah diangkat satu artikel mengenai cerita legendanya yang bersangkutan dengan cerita Kumunah, puteri ikan patin.

Rupa-rupanya tanpa penulis sedari bahawa larangan untuk tidak memakan ikan patin sebenarnya turut terpalit di negara Brunei Darussalam atau untuk lebih spesifik bagi mereka yang berketurunan Melayu Brunei. Dan yang lebih menarik lagi untuk Melayu Brunei sememangnya mempunyai cerita lisan yang mengkhusus, mengapa larangan untuk tidak memakannya yang langsung berlainan dengan versi legenda larangan ikan patin bagi Melayu Sarawak. Dek kerana sumpahan itu sehingga sekarang masih lagi berkuatkuasa maka penjualan ikan-ikan patin di Negara Brunei Darussalam tidak pernah mendapat tempat di hati rakyatnya.

Alsahibul hikayat diceritakan suatu waktu dahulu di Negara Brunei Darussalam ada sekumpulan saudagar Melayu Brunei yang ingin bermusafir dan berniaga di negara orang telah memulakan perjalanan mereka dari Teluk Brunei pada waktu itu. Dan bukanlah sesuatu yang pelik sekiranya sewaktu dahulu kegiatan di perairan Borneo sememangnya sememangnya antara satu episod mimpi ngeri bagi pelayar-pelayar pada waktu itu. Hendak dijadikan cerita, sekumpulan pelayar Brunei ini telah bertembung dengan kapal lanun maka demi survival mereka harus melarikan diri.

Makanya dialihkan haluan kapal menuju ke satu anak sungai yang kecil agar mampu mereka menghindarkan diri dari serangan lanun buat seketika. Namun tanpa mereka ketahui sebenarnya mereka sudahpun memasuki kawasan anak sungai yang cetek sehingga ada satu ketika kapal mereka langsung tidak dapat bergerak. Firasat nakhoda kapal mengatakan mungkin kapal mereka akan boleh memulakan perjalanan kembali apabila air mula pasang namun ternyata ianya satu kenyataan yang meleset sama sekali.
Dari hari berganti minggu dan seterusnya kawasan sungai yang cetek semakin kering kontang dan kapal pelayar Brunei langsung tersekat dan tiada cara untuk belayar ke lautan yang luas.

Lebih menambah derita apabila bekalan makanan dan air bersih semakin berkurangan sehingga ada satu ketika mereka sudah hampir kelaparan dan kehausan. Puaslah dicari di seluruh kawasan sekitar jika ada lopak-lopak air namun langsung tiada malah hendak mencari ungka untuk dijadikan makanan pun payah.

Hinggalah satu ketika, nakhoda kapal menemui satu kawasan mata air. Dek kerana kehausan terus dia cuba menangguk air dengan kedua tapak tangannya namun terhenti seketika kerana rupa-rupanya di dalam mata air itu ada seekor ikan sedang berenang-renang di dalamnya. Menjaga adab itu sentiasa ada pada orang dulu-dulu maka terus nakhoda kapal memohon izin dari si ikan untuk berkongsi air dengannya. Dan alangkah terkejutnya si nakhoda kapal apabila si ikan tersebut mampu berkata-kata yang mana ianya mengizinkan untuk mereka berkongsi air dengan bersyarat.

Syarat yang dikenakan ke atas si nakhoda kapal dan seluruh keturunannya adalah untuk jangan sesekali tersentuh badannya mahupun memakan jenis ikan sepertinya dan sekiranya dilanggar maka akan ada musibah yang menimpa. Maka berjanjilah si nakhoda kapal dengan si ikan patin akan setiap terma dan syarat itu demi untuk menghilangkan kehausan si nakhoda dan seluruh anak kapalnya pada masa itu. Malah hal yang pelik juga berlaku yang mana dari mata air si ikan patin itulah mengalir air yang membuak-buak sehingga seluruh anak sungai yang kering kontang sudah dipenuhi air yang mana akhirnya kapal pelayar Brunei sudah boleh mampu dibawa sehingga ke lautan luas.

Niat mereka yang ingin bermusafir sambil berniaga akhirnya tidak kesampaian kerana mereka sebulat suara untuk pulang ke negeri asal mereka bertemu dengan keluarga. Disamping itu perjanjian antara nakhoda dan anak kapal harus disampaikan kepada keturunan mereka iaitu sumpahan si ikan patin telah berkuatkuasa ke atas mereka. Ianya satu perjanjian antara hidup dengan mati kerana nakhoda dan anak kapal Brunei percaya bahawa jika tidak kerana si ikan patin membantu mereka sudah tentu mereka mati kehausan dan kelaparan.

Begitulah cerita sumpahan si ikan patin versi Melayu Brunei yang telah diceritakan secara lisan oleh seorang warga emas dari negara Brunei Darussalam langsung kepada penulis. Versi Melayu Brunei ini langsung tidak sama dengan cerita legenda sumpahan si ikan patin yang diceritakan oleh penulis di dalam artikel satu waktu dahulu iaitu untuk versi Melayu Sarawak.

Di dalam pada itu bagi mencari kebenaran akan sumpahan ini, penulis turut membuat beberapa semakan berdasarkan cerita benar yang pernah dialami oleh masyarakat Melayu Brunei sebelum ini. Ianya membawa kepada satu cerita di zaman moden yang mana berkaitan dengan satu keluarga Melayu Brunei yang mendiami Kampung Ayer, Bandar Seri Begawan, Negara Brunei Darussalam sekarang.

Berdasarkan temubual secara lisan diceritakan pernah terjadi satu musibah yang melanda seorang wanita yang sedang sarat mengandung sekitar tahun 2002. Hendak dijadikan cerita wanita tersebut secara tidak sengaja telah terkuis seekor ikan patin iaitu hasil pancing si suaminya menerusi hujung kakinya. Si suaminya pula bukanlah dari keturunan Melayu Brunei maka si suami tidak mengetahui berkenaan sumpahan si ikan patin tersebut lalu membawa hasil pancingannya pulang ke rumah.

Diceritakan pada malam itu juga, si isteri yang sedang sarat mengandung sedang menanggung azab untuk melahirkan cahayamata mereka. Azab kesengsaraan seorang ibu yang hamil untuk melahirkan ini bukanlah sekejap sebaliknya memakan masa berjam-jam lamanya. Dek kerana tidak tertanggung melihat kesukaran seorang ibu yang hendak melahirkan ini telah membawa kepada keluarganya untuk memanggil seorang bidan kampung bagi membantu beliau.

Bidan kampung sudah tentu mempunyai pengalaman di dalam hal seperti ini telah cuba menyelidiki apakah yang berlaku sebelumnya maka si ibu sempat memberitahu beliau akan perihal dirinya yang terkuis seekor ikan patin di lantai rumah mereka. Makanya tanpa berlengah, bidan kampung tersebut telah mengarahkan ibu mertuanya untuk mencari sekiranya masih ada sisa tulang ikan patin di rumah mereka.

Nasib baik menyebelahi si ibu itu kerana ternyata masih ada sisa-sisa tulang ikan patin dari menu santapan malam mereka. Maka teruslah tulang ikan patin tersebut dibakar bersama kemenyan. Bidan itu meminta si ibu mertua untuk memperasapkan ianya diatas perut wanita yang sarat melahirkan itu. Sementara itu abunya pula dicampurkan dengan minyak kelapa dan dilumur ke seluruh badan wanita tersebut.

Sesuatu yang ajaib berlaku kerana selang beberapa minit kemudian, wanita itu dengan senangnya melahirkan bayinya tanpa perlu menarik nafas yang panjang. Namun sesuatu yang pelik turut disaksikan keluarga itu kerana bayi yang dilahirkan diselaputi lendir yang cukup banyak iaitu diluar dari kebiasaan. Lendirnya pula seperti lendir yang melekit di badan ikan patin.

Jangan ingat cerita sumpahan ikan patin ini terhenti disini kerana sebaliknya nasib yang melanggar pantang larang ini masih lagi mengekori keluarga di Kampung Ayer ini. Ini kerana sejak dihari pertama dilahirkan diceritakan si bayi tidak pernah berhenti menangis. Malah si ibu itu juga mendapat musibah yang sama apabila hilang selera makannya sehingga badan menjadi kurus dan lemah tidak bermaya.

Sekali lagi, kejadian ini menjadi hal yang amat merisaukan bagi keluarga tersebut dan akhirnya membawa kepada mereka berubat secara tradisional dengan seorang dukun. Setelah mendengar cerita sebab musabab akan perihal melanggar sumpahan ikan patin akhirnya dengan bantuan dukun dan izin Allah makanya si ibu dan bayi tersebut itu pulih dengan hanya menggunakan tulang ikan patin sebagai asas pengubatan tradisionalnya.
Inilah antara cerita benar berdasarkan penceritaan lisan dari satu keluarga di Kampung Ayer yang mana menurut mereka sumpahan si ikan patin masih lagi berkuatkuasa sehingga sekarang. Untuk merawatnya bukanlah orang sembarangan yang boleh melakukannya dan tetap ianya berkaitan dengan setiap yang ada pada anggota badan si ikan patin.

Dan menurut cerita lisan ini juga dinyatakan banyak kejadian yang berlaku sekiranya melanggar pantang tersebut malah ada diantara masyarakat Melayu Brunei menjadi gatal-gatal kulit yang teruk hanya terkena percikan darah si ikan patin di pasar. Ada yang menjadi gila kerana memakannya sehingga menjadikan si ikan patin ini langsung dihindari oleh masyarakat Melayu Brunei dari dahulu sehinggalah sekarang di zaman moden ini.

Cerita sumpahan si ikan patin versi Melayu Brunei ini sememangnya amat jarang kita dengar dan ianya juga menjadi salah satu kekayaan cerita rakyat di Pulau Borneo. Pantang memakan ikan patin sememangnya mempunyai versi yang berbeza-beza telahan lagi ianya tidak begitu didokumenkan buat warisan generasi mendatang.

Janganlah pula ada yang akan mengklasifikasikannya sebagai syirik dan sebagainya kerana ini hanya satu perkongsian buat renungan kita bersama. Mungkin perlu ada kajian saintifik yang boleh dilunaskan bagi mencari kesamaan di dalam ketaksamaan agar kita bisa menoktahkan cerita sumpahan si ikan patin bagi Melayu Sarawak mahupun Melayu Brunei itu sendiri. Wallahualam.

-HB-
#KamekSayangSarawakBah!

Nota: Artikel ini dituliskan berdasarkan kepada penceritaan secara lisan antara penulis dan seorang warga emas keturunan Melayu Brunei dan keluarganya dari Kampung Ayer, Bandar Seri Begawan, Negara Brunei pada 5 Disember 2017. Namanya dirahsiakan bagi menghormati permintaan mereka.


Teori Peminat Dalam Dunia Filem

Tidak dinafikan, pembikinan setiap karya yang dilakukan oleh pihak Barat dan Timur memiliki tujuan dan falsafahnya yang tersendiri. Penulis bukanlah menyentuh tentang agenda Yahudi/Freemason itu semua, kerana penulis tidak pakar dalam mana-mana bidang pun. Penulis hanya seorang penuntut universiti kehidupan, yang melihat bahawa setiap ilmu yang mendekatkan diri kita  pada tuhan, itulah ilmu yang sebenar.

Kenapa penulis memilih untuk menulis mengenai eksplorasi karya sedangkan banyak lagi bidang lain yang kurang kontroversi?

Ini kerana wujudnya “target market” untuk demografi golongan yang minat membincangkan secara intelektual kartun-kartun, anime, dan filem-filem pasal fantasi. Masyarakat kita sekarang terutamanya golongan muda lebih berminat dengan kajian dan perbincangan secara intelektual tanpa mengira seremeh manapun topik yang dibentangkan. Ini merupakan kuasa teori peminat (fan theory) dimana suara peminat didengari daripada ulasan filem , siri TV atau permainan video dalam perspektif yang unik, sekaligus menyebabkan anda mempersoalkan apa yang anda saksikan, biarpun tidak disokong oleh pembikin filem itu sendiri.

Namun ada masyarakat yang masih memandang kajian daripada peminat ini buang masa. Tetapi sebaliknya, jika anda layari laman sesawang seperti Quora dan Reddit, mereka memberi peluang kepada peminat dengan menyediakan forum khas kepada peminat untuk membentangkan teori kepada apa sahaja filem, kartun, siri TV atau permainan video yang mereka perolehi. Tambahan pula, di Youtube tidak kurang hebatnya sambutan siaran-siaran teori media seperti Film/Game Theorist, Sheamus Gorman, The Theorizer, SuperCarlinBrothers dan sebagainya.

Kini ‘teori peminat’ telah membina sub-industri mereka sendiri. Keluar sahaja filem (terutamanya filem Barat), mereka akan melemparkan pelbagai teori malahan sesetengah bersandarkan penaakulan dan fakta. Penulis ingat  lagi antara teori kesukaan penulis ialah teori untuk filem “The Dark Knight Trilogy” tentang psikopati The Joker, bahawa The Joker lakonan Heath Ledger merupakan antara lakonan The Joker terbaik sepanjang hayat kerana setiap perincinya melambangkan ciri-ciri seorang Psikopath seperti kecelaruan dalam cerita asal-usul parutnya, tidak sifat belas kasihan dan motifnya yang tidak mahu wang atau keteraturan, hanya huru-hara.

Dan teori satu lagi ialah Jar Jar Binks, watak dalam Star Wars episode 1; The Phantom Menace merupakan seorang Sith Lord, yang merupakan guru kepada Darth Sidious sekaligus merancang kehancuran Jedi. Konversasi sebegini telah menjadi satu peranan besar dalam pengalaman atau ‘experience’ menonton wayang, bermain permainan video dan menonton siri TV anime atau kartun. Bukan sahaja menambahkan sifat ingin tahu sekaligus menajamkan otak, malah baik untuk industri filem kerana filem-filem yang mencabar minda dan dibikin dengan penuh ketelitian akan menggalakkan penonton untuk menonton lagi karya seterusnya. Conspiracy creates controversy, and controversy creates cash.

Mengikut kajian daripada Viacom’s Global Consumer Insight, mengenai teori peminat mereka mendapati :-

“The team behind Fan Theory created a series of data visualization tools and visual stories that looked at fans from a cultural, psychographic, and neurological perspective.”

Hasilnya, beberapa kunci pembelajaran (key learning) dapat dimanfaatkan yang boleh membawa fokus korelasi antara peminat dan sesuatu yang diminatinya, secara tidak langsung membawa impak terhadap sebesar-besar budaya dan sistem dunia sehingga sekecil-kecil biologi. Lagipun, berkata Al-Alim Imam Abu Hanifah Radiallahu Anha :-

‘ Sebaik-baik pandangan kamu dalam pencarian kamu itu sesuatu yang membantu kamu. Maka sesungguhnya ilmu yang disertai dengan perbuatan yang sedikit lebih bermanfaat berbanding kejahilan yang disertai perbuatan yang banyak..’

Akhir kata, penulis ingin mengambil contoh kitab Al-quran.Al-quran adalah kitab untuk semua umat islam. Tetapi kenapa wujudnya orang islam teroris dan orang islam pasifis serta pelbagai lagi fahaman? Jawapannya interpretasi. Ayat yang sama boleh membawa maksud yang berlainan jika interpretasinya berbeza.

Sesungguhnya bukan niat penulis ingin membandingkan filem(buatan manusia) dengan Al-Quran(kalam Allah), tetapi jika buatan manusia pun penuh makna, inikan pula kitab suci. Begitulah kita dengan seluruh kehidupan, janganlah dinafikan filem dan adiwira menjadi sebahagian daripada kehidupan anak-anak muda sekarang.

Eloklah mengajar diri dan anak-anak untuk menonton filem dan kartun menggunakan interpretasi yang baik, seperti falsafah, moral, serta dekatkan diri dengan pendekatan Islam. Untuk artikel yang akan datang, mungkin penulis akan cuba mengulas filem-filem adiwira dan kartun dalam sudut yang memberi manfaat kepada pembaca. InsyaAllah.

RUJUKAN


Lokasi Kapal Van Der Wijck Tenggelam Telah Ditemui?

Sebut saja Kapal van der Wijck, ia mengingatkan semua kepada novel Buya Hamka yang bertajuk Tenggelamnya Kapal van der Wijck. Dan bila ia diadaptasi ke layar perak, ramai mengingati dialog Zainuddin ini, “Demikianlah perempuan, dia hanya ingat keke.ja.man orang kepada dirinya, walaupun kecil, dan dia lupa keke.ja.mannya sendiri kepada orang lain walaupun bagaimana besarnya.”

Dan terbaru, sepasukan penyelidik dari Pusat Pemuliharaan Warisan Budaya Jawa Timur (BPCB) diketuai Wicaksono Dwi Nugroho percaya mereka telah menemui ba.ng.kai kapal yang tenggelam pada 20 November 1936. Ini berdasarkan penemuan bahagian kapal seperti serombong asap, cerucuk, tangga dan peti kargo. Lokasi kapal terletak kira-kira 17 batu dari Pelabuhan Brondong, Lamongan pada kedalaman 54 meter.

Pada hari kejadian, van der Wijck sedang berlayar dari Surabaya ke Batavia/Betawi dengan membawa 223 orang penumpang. Apabila kapal dilaporkan karam, hanya 153 orang penumpang yang terselamat dengan 70 lagi hilang. Kapal yang diberi nama sempena Gabenor Jeneral Hindia Belanda, Jonkheer Carel Herman Aart van der Wijck ini karam dalam tempoh enam minit sekaligus menimbulkan persoalan bagaimana ia boleh karam dalam masa yang pantas.

Antara teori yang popular berkenaan insiden tersebut ialah kapal van der Wijck membawa kargo berisi batang-batang besi sehingga mengakibatkan ia terlebih muatan. Yang pasti, terima kasih kepada pelbagai dokumen sejarah pada ketika itu, ini membantu pasukan BPCB mengenalpasti lokasi sebenar kapal.

Pencarian kapal van der Wijck telah dibuat sejak 29 April lalu. Pencarian melibatkan bukan saja BPCB tetapi juga pihak berkuasa udara dan maritim, Pejabat Pelancongan dan Kebudayaan Lamongan dan nelayan-nelayan tempatan. Dan pada hari pertama pencarian, pasukan penyelam berjaya mengesan kedudukan ba.ng.kai kapal berkenaan.

Matlamat usaha ini bukan sekadar untuk mendokumentasi ba.ng.kai kapal yang didakwa sebagai kapal van der Wijck. Sekiranya kapal ini merupakan kapal sama yang menjadi subjek novel Hamka itu, maka menjadi tanggungjawab kerajaan Indonesia untuk melindungi kapal ini daripada pemburu harta karun. Ini berikutan kedudukannya terletak di kawasan perairan yang penuh dengan ba.ng.kai kapal yang karam sejak era Pe.ra.ng Dunia Kedua.

RUJUKAN

Nazirmuddin, Aiman. (2021, 22 Oktober). Penyelidik Dakwa Temukan ‘Tenggelamnya Kapal van der Wijck’ Di Dasar Laut Indonesia. The Vocket.

Utusan Malaysia. (2021, 24 Oktober). Tenggelam pada 1936: Lokasi kapal Van Der Wijck ditemukan?.

Sumber gambar: Agensi.


Kisah Si Tanggang Si Anak Derhaka

Satu kehidupan.

Semuanya bermula di persisiran pantai. Di kuala, sungai bertemu lautan, arus bertemu ombak, haruan bertemu sembilang.Di perkampungan lama di Kelang, tinggal seorang lelaki budiman dan isterinya. Kais pagi. Makan pagi. Kais petang. Makan petang.  Suami isteri mempunyai seorang anak lelaki yang bernama Si Tanggang. Mereka berdua terlampau sayangkan anak tunggal mereka dan dipanggil orang kampung Pak Si Tanggang dan Mak Si Tanggang.

Setiap hari Pak Si Tanggang ke hutan, seawal embun dinihari pagi masih terlihat, bagai permata di atas permaidani hijau. Apabila keringat mengalir di dahi, dia berhenti bekerja untuk menjamah bekalan oleh isterinya.  Walaupun tidak hidup mewah, Si Tanggang hidup gembira, membantu ayahnya setiap hari, mengumpul buah-buahan dan ulam, memburu dengan sumpit dan menangkap ikan di sungai.  Pada satu hari, mereka menyusur sungai  lebih jauh daripada biasa. Sepenanak nasi jauhnya. Lebih sikit sepelaung dari tempat mereka biasa bekerja. Tanggang melihat sebuah kapal besar berlabuh di kuala. “Apakah itu, Ayah?” Tanggang bertanya. “Ia adalah sampan besar, Tanggang, kapal yang membawa segala macam orang dan segala macam barang.”  “Ayah pernah  menaiki kapal sebegini?”

“Tak pernah. Tapi ayah pernah berkayuh kolek dekat kepada kapal yang berlabuh di muara sungai. Ayah bawakan buah-buahan, damar, kayu kemenyan dan bulu untuk bertukar barang untuk garam, kain dan besi alat. Itulah hasil mendapat parang dan kapak yang kita gunakan ini. Lepas itu kapal itupun berlayar pergi ke pelabuhan seterusnya, berlayar seluruh dunia membeli dan menjual barang.” Pak Si Tanggang berasa rasa bangga mampu mengajar anaknya tentang kehidupan di luar dunia mereka.  Untuk Tanggang pula, bermulalah mimpinya untuk belayar menaiki kapal, belayar di perairan biru dan menjadi kaya-raya berdagang dari satu pelabuhan ke satu pelabuhan.

Bila ada peluang, Tanggang akan ke muara sungai, melihat kapal besar yang ada. Satu hari, seorang lelaki yang berbadan sasa kelihatan seperti kelasi mengajak Tanggang bekerja di kapal. Tanggang begitu teruja! Dia mengikut kata, bekerja keras sepanjang masa. Kebetulan, nakhoda kapal  terpandang bagaimana Tanggang bekerja dan terus mempelawanya, “Mahukah kamu bekerja di kapal ini dan mengikut kami belayar, wahai anak muda?”  Pucuk dicita, ulam mendatang Bagai bulan jatuh ke riba Membujur lalu, melintang patah  Tanggang berlari sepanjang jalan ke rumahnya. “Ayah! Mak!”  “Kenapa, Nak?” kata Mak Si Tanggang.  Tanggang pun menceritakan apa yang terjadi. Kegembbiraan di hatinya terlihat diraut wajahnya.   “Kau nak tinggalkan Mak, Tanggang?” terduduk ibunya di tepi tangga mendengar segala kata Tanggang.   Pak Si Tanggang mendengar kesedihan dalam kata-kata Mak Si Tanggang.  Tapi ia faham perasaan anak lelaki, sedang meningkat umur. Semangat sedang berkobar. Angan-angan hendak digapai. Jiwa sedang bergolak. “Kau ingin merantau, Tanggang?” katanya.   “Tanggang akan kembali, Mak. Ayah. Tanggang janji. Tetapi, Tanggang perlu melihat dunia! “  Walaupun mereka sangat keberatan untuk membiarkan Tanggang pergi, akkhirnya Tanggang  pun bersama di atas kapal. Ibunya membekalkan tapai ubi dan nasi dibungkus dalam buluh. Hatinya sedih bercampur luluh.  Risau berbaur takut kehilangan satu-satunya anak kesayangannya itu.   Di atas kapal, Tanggang melakukan apa sahaja kerja yang diperintahkan. Pedagang, kelasi lain dan Nakhoda, semuanya amat sukakan Tangang kerana dia rajin, ceria dan juga semakin hari semakin segak dan kacak.   Masa pun berlalu. Tanggang belayar ke  seluruh nusantara. Ke Campa. Ke Inderapura. Ke Langkasuka. Terlampau pakar Si Tanggang dalam ilmu pelayaran dan perdagangan, tiada tolok bandingan. Justeru, apabila nakhoda jatuh sakit, Si Tanggang dilantik nakhoda muda baru dan dipanggil Nakhoda Tanggang.   Nakhoda Tanggang adalah seorang pedagang yang sangat berwibawa dan disegani.  Dari permulaan yang serba tidak tahu, dia menjadi kaya raya dan terkenal, dihormati oleh semua dan Sultan. Akhirnya Si Tanggang mengahwini puteri raja.   Pada satu ketika, Nakhoda Tanggang belayar bersama isteri tercinta ingin mengambil  angin melihat negeri Kedah Darul Taha. Sangatlah indah permandangan melihat Gununng Jerai sayup di awan.   Nakhoda Tanggang pun menyanyi Tuai padi antara masakBesok jangan layu-layuanIntai kami antara nampakEsok jangan ridu-rinduan Sangat bahagialah suami isteri di atas kapal penuh dengan dagangan dan emas peraknya.   Tiba-tiba angin menderu, taufan pun tiba di Selat Melaka yang selalunya aman. Kapal Nakhoda terumbang ambing dan kemudian bergerak laju bagai kumbang putus tali. Semua di atas kapal pun hairan kenapa tak semena-mena ribut taufan di tengahari.   Akhirnya semuanya terhenti. Secara kebetulan, kapal Tanggang pun berlabuh di muara sungai berdekatan sebuah kampung. Kampung Kelang. Hebohlah sekampung, bahawa Nakhoda Tanggang telah pulang, penduduk kampung semua bercerita bagai murai riuh sekampung.

Akhirnya berita kepulangan Tanggang ini sampai ke telinga Mak dan
Pak Si Tanggang.

“Anak kita telah pulang! Kan dia dah berjanji,” teriak
Mak Si Tanggang dengan begitu gembira sekali.

Pak Si Tanggang menggelengkan kepalanya. “Tanggang kini
saudagar besar. Mahu ke dia berjumpa dengan kita ni…” katanya
perlahan-lahan. Namun Mak Si Tanggang tidak dapat ditahan lagi. “Aku nak
pergi jumpa Si Tanggang. Aku bawakan nasi daging salai. Marilah kita pergi,
Bang…”

Si suami melihat dirinya, kemudian isterinya. Rambut putih.
Bongkok tiga. Daif dan hina. Gigi tak ada.

“Adakah dia mahu berjumpa mak ayah nya?” bisik hati
kecil Pak Si Tanggang. Mungkin Tanggang telah berubah. Kesangsiannya bertambah
mengenangkan Si Tanggang tidak pernah menghantar khabar berita. Tetapi Mak Si
Tanggang sudah pun memakai kain kelubung, turun ke laman, berjalan seorang diri
arah ke muara. Pak Si Tanggang mengejar dari belakang.

Mereka ke pantai, melangkah ke dalam kolek usang dan mendayung ke
kapal. Tiba di kapal, Pak Si Tanggang memanggil anak-anak kapal meminta dibawa
ke atas kapal tersebut. “Siapakah engkau?” anak kapal bertanya.
“Kami ni mak ayah Si Tanggang.  Hamba dengar dia di atas kapal.”
Anak-anak kapal ketawa terbahak-bahak seraya mengejek, “Kapal ini
kepunyaan Nakhoda Tanggang yang terkenal kaya raya dan puteri diraja,
isterinya. Masakan engkau pengemis ni mak ayah tuan kami!”

Nakhoda Tanggang kebetulan berada berdekatan. Dia pun bertanya apa
yang terjadi, seperti ada kekecohan. “Tuan Nakhoda, mereka ini
mendakwa ibu bapa Nakhoda,” jawab ketua kelasi, Awang. “Dah puas kami
suruh balik, jangan mengemis  di sini. Mereka masih berdegil.”

Berderau darah Si Tanggang. Dalam segala kekecohan dan ribut, dia
belum pasti mereka sampai berlabuh di mana. Dia pun memalingkan muka ke arah
orang tua itu dan terus mengenali ibu dan ayahnya. Di saat itu, terbayang
kembali zaman kanak-kanaknya. Bagaimana ibunya begitu memanjakannya. Dan
ayahnya saban hari membanting tulang di hutan. Teringat betapa seronok. Dia
menjala ikan. Mengumpul rotan. Terasa satu kerinduan. Kebingungan hambar.

Tiba-tiba terdengar suara isterinya yang cantik, puteri raja itu
bertanya,  “Kekanda, benarkah ini ibu dan ayah Kanda?”

Tersentak Tanggang, bagai bangun dari mimpi ngeri. Dia memandang
keadaan ibubapanya dan terlihat betapa miskinnya mereka. Tanggang terus malu
untuk  mengakui hakikat sebenar. Usahkan mengaku, menghina pula. “Oh,
tidak, Dinda! Sudah tentu tidak. Ibu bapa Kanda telah tiada. Kanda kan yatim
piatu,” dia berbohong. “Dinda jangan percaya orang kampung di sini,
memang suka cari peluang untuk meminta-minta itu ini. Pengawal, halau mereka
dari sini.”

Mak Si Tanggang terpinga-pinga. Pak Si Tanggang mula merasa marah,
mengajak Mak Si Tanggang pergi dari situ. Tetapi, Mak Si Tanggang tidak mahu
berganjak.

“Nak, Mak bawak nasi daging salai ni…”

Nakhoda Tanggang hilang sabar.”Hei, orang tua…apa yang
engkau meracau ni? Aku saudagar kaya dan terkenal. Dah! Ngah kau dari
sini,” herdiknya.

Pak Si Tanggang terus mengayuh sampan koleknya. Mak Si Tanggang
menangis hiba, teresak-esak. Apabila mereka sampai ke pinggir pantai, Mak Si
Tanggang melutut di atas pasir dan mengangkat tangan ke langit dan meminta Yang
Maha Esa menunjukkan kebenaran. “Yang Maha Esa! Jika benar aku susukan
 Tanggang yang derhaka itu, tunjukkan kepada semua kebenaran ini!”

Sekali gus langit menjadi gelap gulita. Angin sepoi sepoi bahasa bertukar menjadi ribut. Guruh berdentum dentam. Kilat sabong menyabong. Ombak laut melambung kapal Tanggang ke sana dan ke sini.

Tahulah Si Tanggang, ibunya telah menyumpahnya. “Makkk.
Ampunkan Tanggang, Mak!”

Semuanya sudah terlambat.  Kapal besar itu terumbang ambing dibawa ombak ke pantai,
akhirnya pecah di humban ombak tinggi memukul pantai. Apabila ribut reda, semua
kapal anak kapal serta Si Tanggang dan isterinya tidak kelihatan, hanya yang
tinggal ada pulau batu.

Maka berakhirlah kisah Si Tanggang yang derhaka – menghancurkan
perasaan ibunya sendiri dan melukai hati ayahnya.


Pertempuran ‘Underrated’ Tapi Amat Penting Dalam Sejarah Uthmaniyah

Sebut saja tentang Empayar Uthmaniyah, pasti kita akan terus terfikir tentang beberapa pertem.puran epik dalam sejarah kebangkitannya. Antaranya seperti Penak.lukan Konstantinopel 1453, Per.ang Balkan, Per.ang Turki-Mamluk, dan lain-lain.

Tapi ada satu lagi pertem.puran yang boleh dikatakan teramat penting kerana ia merupakan antara faktor utama wujudnya Empayar Uthmaniyah, namun peristiwa ini seolah-olah tak mendapat perhatian peminat sejarah, entah di mana silapnya.

Betapa pentingnya pertem.puran ini sehinggakan dikatakan sekiranya Osman Gazi ditakdirkan kalah, Empayar Uthmaniyah mungkin tidak akan pernah wujud kerana Osman tak akan mampu meluaskan pengaruhnya.

Pertem.puran Bapheus berlangsung pada tarikh 27 Julai 1302, ia melibatkan pertembungan militari antara tentera Beylik Osman di bawah perintah Osman Gazi dan tentera Byzantine (Rom Timur) di bawah perintah George Mouzalon.

Pertem.puran ini berakhir dengan kemenangan yang dianggap sebagai kemenangan yang terpenting dalam menyem.purnakan proses asas pembentukan Empayar Uthmaniyah, mengukuhkan status Uthmaniyah sebagai sebuah negara berdaulat, dan inilah penak.lukan terakhir bangsa Turki terhadap wilayah Bithynia yang dibawah kuasa Byzantine di utara Anatolia dalam usaha menubuhkan negara sendiri selepas kemerosotan dan kejatuhan Rum Seljuk.

Osman Gazi yang telah berjaya meneruskan kesinambungan suku Kayi yang dibawa oleh Ertugrul Gazi pada tahun 1282 ke wilayah Sogut, untuk sepanjang dua dekad berikut dengan jayanya telah melancarkan sejumlah ser.angan yang begitu mendalam dan bertubi-tubi merentasi sempadan Byzantine di Bithynia.

Menjelang tahun 1301, para pejuang dari Beylik Uthmaniyah telah mengepung Nicaea, bekas ibu kota Byzantine, dan mengancam kedudukan Prussa. Serbuan dan kepungan suku-suku Turki juga mengakibatkan kota Nicomedia dilanda kebu.luran kerana tentera Uthmaniyah berada di merata-rata tempat di luar tembok kota dan mereka menyekat sebarang usaha menuai hasil tanaman.

Bagi mengatasi ancaman yang melanda Nicomedia ini, bapa kepada Kaisar Michael IX, Andronikos II Palaiologos telah mengirim satu pasukan sokongan Byzantium sekitar 2,000 orang (separuh daripadanya adalah tentera upahan dari suku Alania) di bawah divisyen ‘megas hetaireiarches’ (kor pengawal Byzantine) yang diketuai George Mouzalon untuk menyeber.angi Selat Bosporus dan menyelamatkan kota Nicomedia.

Di dataran Bapheus, iaitu tapak peristiwa yang masih belum dikenalpasti kedudukannya yang tepat (mungkin di sebelah timur Nicomedia tetapi berada dalam jarak pandangan kota), pada 27 Julai 1302 tentera Byzantine bertembung dengan tentera Osman Gazi dengan kekuatan sekitar 5,000 pasukan berkuda ringan yang dikepalai oleh Osman sendiri yang terdiri daripada anggota pasukannya sendiri serta beberapa sekutu dari suku Turki dari Paphlagonia dan Sungai Maeander.

Pasukan berkuda Osman Gazi terus mengasak garis pertahanan tentera Byzantine tanpa henti di mana ketika itu pasukan tentera upahan Alania tidak turut serta dalam pertem.puran, ini memudahkan pejuang-pejuang Osman melepasi sempadan Byzantium lalu memaksa Mouzalon untuk berundur ke Nicomedia dengan diiringi oleh pengawal dari pasukan Alania.

Pada musim bunga tahun 1302, Kaisar Michael IX melancarkan satu kempen yang mensasarkan terhadap kawasan selatan Magnesia. Pihak Osman yang terpukau melihat bilangan tentera pasukan Michael IX yang amat besar mula kehilangan moral dan cuba mengelakkan dari terlibat dengan pertem.puran.

Michael berusaha untuk memprovokasi Osman, tetapi tindakannya tidak disokong oleh para panglimanya sendiri, pada titik ini Byzantine sedang mengalami konflik dalaman di antara para pegawai dan panglima tentera.

Melihat perpecahan Byzantine sebagai peluang keemasan, para panglima Osman mengambil kesempatan ini untuk meningkatkan lagi moral dan semangat pejuang-pejuang Osman untuk meneruskan ser.angan bertali arus sehingga meninggalkan Michael bersendirian tanpa sekutu di Magnesia.

Tentera Michael melarikan diri tanpa bertem.pur setelah melihat pasukan pengawal tempatan lari meninggalkan Magnesia untuk pulang bagi mempertahankan kampung halaman masing-masing, begitu juga dengan suku Alania yang meninggalkan posisi masing-masing demi menyelamatkan rumah dan keluarga mereka di Thrace. Akhirnya Michael terpaksa melarikan diri melalui jalan laut, diikuti oleh beberapa kumpulan pelarian yang lain.

Pertem.puran Bapheus menjadi satu kemenangan besar yang terulung bagi Beylik Osman yang baru ditubuhkan, dan menjadi satu titik yang paling penting dalam menentukan hala tuju masa hadapan Uthmaniyah yang bakal menjadi salah satu kuasa besar di tiga benua.

Empayar Byzantine secara efektif telah hilang seluruh kawalan kuasa terhadap luar kawasan Bithynia, mereka hanya mampu berundur secara henti-henti di mana-mana kubu mereka yang terpencil sambil menunggu kubu-kubu yang sama tersebut dimus.nahkan satu persatu susulan perkembangan kuasa Osman Gazi.

Kekalahan Byzantine juga menjadi pelopor kepada proses migrasi besar-besaran penduduk beragama Kristian. Mereka berhijrah dalam skala yang besar dari wilayah itu untuk menuju ke wilayah-wilayah di bawah pemerintahan empayar-empayar Kristian Eropah yang lain, sekaligus berperanan sebagai pengubah keseimbangan demografi dan politik wilayah tersebut.

Ditambah pula dengan kekalahan di Magnesia, yang mungkin menjadi faktor yang membolehkan orang Turki menjejak dan membina pentadbiran mereka sendiri di pesisir Laut Aegea, Bapheus menjadi penanda aras kepada fasa awal kemerosotan Byzantine yang terakhir terhadap tanah Asia Kecil dan Laut Aegea kerana ancaman Uthmaniyah.

Pertem.puran itu melayakkan Uthmaniyah untuk mencapai ciri-ciri dan kualiti yang diperlukan bagi membentuk sebuah negara berdaulat yang berstatus sebuah empayar.

Penak.lukan Uthmaniyah ke atas Bithynia diteruskan secara berperingkat, dan kubu terakhir Byzantium di Nicomedia akhirnya jatuh sepenuhmya pada tahun 1337.

Mungkin pertem.puran ini boleh dianggap sebagai mengulangi sejarah kejayaan tentera Seljuk di bawah Sultan Alp Arslan dalam Pertem.puran Manzikert menentang musuh yang sama (Byzantine) beberapa abad terdahulu.

Pertem.puran Manzikert menjadi kemenangan Seljuk yang membuka jalan kepada bangsa Turki untuk menjadi sebahagian daripada populasi yang menduduki Anatolia.

RUJUKAN:

İnalcık, Halil (1994), Osman Ghazi’s Sie.ge of Nicaea and the B.attle of Bapheus, in Zachariadou, Elizabeth (ed.), The Ottoman Emirate (1300–1389). Halcyon Days in Crete I: A Symposium Held in Rethymnon, 11–13 January 1991.


Tarrare: Al Kisah Sang Pelahap Perancis

Semasa zaman Revolusi Perancis, sekumpulan doktor bedah tentera telah menemui seorang pesakit tentera aneh. Berdasarkan catatan di situ, tentera tersebut diceritakan cepat penat dan selalu kelaparan. Bahkan, catuan makanan tentera yang diberikan padanya adalah empat kali ganda lebih banyak daripada biasa, tapi dia masih tetap lapar. Melihatkan keadaan pesakit yang sangat pelik, tentera tersebut telah ditahan di hospital untuk ujikaji lebih lanjut.

Nama tentera tersebut
ialah Tarrare.

Berdasarkan
catatan sejarah, Tarrare lahir di Lyon, Perancis pada tahun 1772. Kelakuan
pemakanan aneh Tarrae mampu dilihat sejak dia masih remaja, di mana Tarrare
mampu memakan daging lembu seberat dirinya sendiri. Katakanlah beratnya ialah
50 kg, maka seberat itulah daging lembu yang mampu dimakannya. Namun, perkara
ini jugalah yang memberi masalah kepadanya. Dia ditendang keluar oleh
keluarganya kerana tak mampu nak diberi makan.

Sejak daripada itu, Tarrare mula hidup sebagai penghibur jalanan. Kerjaya penghiburnya ternyata memberi tuah kepadanya di mana ramai orang terhibur dengan aksi Tarrare. Antara aksi yang dilakukannya adalah seperti menelan gabus, batu, haiwan hidup dan sebakul buah epal. Namun, aksi ini juga memberi risiko kepadanya di mana Tarrare pernah jatuh sakit akibat masalah usus.

Ya lah, kalau dah bermacam benda masuk dalam perut, mesti lah akan ada masalah. Setelah dirawat dengan julap kuat, Tarrae terhutang budi dengan doktor bedahnya dan cuba menunjukkan bakatnya dengan menelan jam milik doktor tersebut, tapi ditolak. Bahkan, doktor itu juga menyebut kalau Tarrare menelan jam tersebut, dia akan membedah keluar jam tersebut dari perut Tarrare.

Selepas menyertai tentera Revolusi Perancis dan ditahan doktor bedah tentera, Tarrare telah diujikaji oleh Dr. Courville, George Didier dan Dr. Baron Percy untuk memahami keanehan Tarrare. Tarrare telah diberi makanan dengan banyak di mana dia melahap dengan jayanya. Makanan tersebut sebenarnya boleh kenyangkan seramai 15 orang…dan Tarrare makan macam tu sahaja sampai habis. Kemudian, Tarrare diuji dengan diberi makan haiwan hidup. Dikatakan semasa Tarrare diberi kucing, dia telah mengoyakkan abdomen kucing, meminum darahnya dan memakan seluruh tubuh kucing berkenaan. Hanya tulang sahaja yang tak dimakan. Itupun dia muntahkan bulu dan kulit kucing keluar.

Dalam kes lain, dia telah menelan seekor belut dimana kepalanya digigit pecah dan seluruh badannya ditelan tanpa dikunyah. Haiwan lain yang diberi ialah ular, cicak dan anak anjing. Tarrare disebutkan sangat menyukai daging ular.

Sebelum makan, perutnya akan menjadi seperti kain lebihan di mana ia boleh dilipat=lipat. Selepas makan, perutnya akan mengembang seperti belon. Hal yang sama juga berlaku pada kulit pipinya. Ia boleh diregangkan sampai boleh muat 12 biji telur di dalam mulutnya. Juga, badannya dikatakan sangat berbau selepas memakan dan mempunyai penyakit cirit birit kronik. Walau bagaimanapun, berat badannya seperti tak berubah sekalipun sifatnya yang kuat makan.

Disebabkan
kebolehan Tarrare, pihak tentera telah menggunakan Tarrare sebagai penyampai
surat dalam kalangan tentera. Tarrare akan diberi dokumen untuk ditelan,
bergerak ke kawasan musuh dan selepas berak, dokumen tersebut akan dikutip dan
diberi kepada penerima. Semasa Tarrare dipanggil untuk menguji kebolehannya,
Tarrare menelan dokumen tersebut di hadapan komander tentera dengan jayanya.
Sebagai hadiah, Tarrare telah diberikan 14 kg paru paru dan hati kerbau untuk
dimakan.

Walau bagaimanapun, kerjaya baru Tarrare ini ternyata berjangka hayat pendek. Tarrare telah ditahan oleh tentera Prussia kerana tak mampu berbahasa Jerman, diseksa dan akhirnya dihantar pulang ke Perancis. Bermula daripada hal ini, Tarrare menjadi terdesak untuk merawat penyakitnya. Dia telah diberikan ubat seperti dadah, cuka arak, pil tembakau dan telur setengah masak tapi masih tak elok. Tarrare cuba dirawat dengan diet terkawal tapi tak menjadi kerana dia akan keluar dari hospital untuk memakan organ haiwan di kedai daging, bergaduh dengan anjing liar demi bangkai dan mencari makanan di kawasan sampah.

Dia juga telah ditangkap berkali kali oleh pihak hospital kerana meminum darah pesakit dan cuba memakan mayat di bilik mayat. Setelah kes seorang bayi hilang di hospital yang sama, Tarrare telah dihalau keluar kerana disyaki memakan bayi berkenaan.

Empat tahun selepas itu, Tarrare akhirnya meninggal kerana tuberkolosis dan cirit birit teruk. Rata rata doktor bedah di hospital tak mahu membedah mayatnya kerana busuk. Akan tetapi, ada juga doktor yang yang ingin mencari garfu emas di dalam perut Tarrare kerana sebelum dia mati.

Tarrare menyebut dia telah menelan garfu berkenaan. Hasil autopsi menunjukkan saluran pemakanannya dipenuhi dengan nanah dan ulser, serta hati dan hempedunya adalah lebih besar daripada biasa. Malangnya, garfu tu tetap tak dijumpai.

RUJUKAN:

Bondeson, Jan
(2006), Freaks: The Pig-Faced Lady of Manchester Square & Other Medical
Marvels, Stroud: Tempus Publishing, ISBN 0-7524-3662-7

Bondeson, Jan
(October 2001), “The Cat Eaters”, Fortean Times, London:
Dennis Publishing (151), archived from the original on 2009-05-21

Gould, George M.;
Pyle, Walter L. (1896), Anomalies and Curiosities of Medicine.

T. Bradley, Samuel
Fothergill & William Hutchinson, ed. (1819), “Polyphagism”, London
Medical and Physical Journal, London: J. Souter, 42: 204.


Singapura Buat Macam Pasir Gudang Dalam Negara Mereka!

Sangkaan awal yang kerajaan baharu Malaysia tidak akan bertembung dengan Singapura hanya memerlukan tujuh bulan untuk dibuktikan tidak benar. Jauh tersasar, kedua-dua negara berjiran ini sudah mempunyai suatu senarai panjang tentang topik perbalahan. Isu air mentah telah lama dibicarakan. Seringkali juga Singapura dituduh menggunakan ruang udara Malaysia untuk pengurusan ketenteraan. Malah baru-baru ini sebuah helikopter penyerang Singapura sekali lagi mencerobohi Malaysia. Kalau ikut doktrin Perang Dingin, perkara tersebut ialah suatu pertunjukan kuasa yang sebenarnya boleh dimaafkan pun.

Namun baru-baru ini Malaysia dan Singapura semakin bercakaran tentang isu-isu yang lebih besar. Salah satunya melibatkan Lapangan Terbang Seletar. Jika difikirkan, apalah masalah sangat jika pendaratan di Singapura menggunakan sedikit sebanyak ruang udara Malaysia. Namun kesan buruknya sudah jelas bagi Firefly yang dijangka mungkin kerugian besar. Sistem penerbangan tersebut telah dipindahkan daripada Changi ke Seletar bermula 1 Disember.

Namun Firefly masih belum mendapatkan pengesahan daripada Pihak Berkuasa Penerbangan Awam Malaysia (CAAM) dibawah Kementerian Pengangkutan. Setiap hari Firefly menguruskan 10 penerbangan antara Subang dan Changi. Firefly sangat mengharapkan persetujuan daripada Anthony Loke Siew Fook. Namun situasi sekarang sebenarnya lebih besar daripada penerbangan semata-mata. Malaysia tidak mempunyai sebarang masalah pun dengan Seeltar melainkan dengan cara pendaratan sahaja.

Singapura telah mewajibkan penggunaan Sistem Pendaratan Alatan (ILS). Asasnya penggunaan ILS membantu juruterbang untuk menjayakan pendaratan ketika cuaca buruk. Namun kedudukan Seletar sebenarnya hanya dua kilometer sahaja daripada Pasir Gudang.

Sistem ILS pula memerlukan setiap pendaratan dilakukan daripada ketinggian berbeza dengan fasa-fasa tertentu: 54 meter apabila tiga kilometer daripada landasan; 145 meter apabila enam kilometer.

Jarak enam kilometer ibaratkan selangkah bagi penerbangan. Namun enam kilometer itulah mempunyai nadi besar bagi ekonomi Johor. Itulah jarak daripada landasan Seletar ke Perumahan TNB di Pasir Gudang. Kawasan perindustrian pesat telah lama didirikan sepanjang perjalanan tersebut, seperti Kejuruteraan Berat Marin Malaysia, Stesen Janakuasa Sultan Iskandar (TNB) dan Pelabuhan Johor Pasir Gudang. Jika CAAM bersetuju dengan Singapura, zon penting ini perlu menepati piawaian Seletar.

Atas prinsip muhibah sesama jiran, tiada masalah pun untuk Malaysia membenarkan jika kawasan tersebut tidak penting. Namun Malaysia tiada keperluan untuk berkorban demi Singapura. Jika CAAM bersetuju, Pasir Gudang tidak boleh meletakkan apa-apa pun di kawasan tersebut. Kerajaan Johor juga dihalang untuk memajukan lagi Pasir Gudang dengan pembangunan tinggi. Malah kren-kren industri turut tidak dibenarkan berada di situ untuk memberi laluan kepada pendaratan di Seletar.

Dengan erti kata lain, Pasir Gudang perlu patuh kepada piawaian republik asing seolah-olah kawasan ini telah dijajah. Pelabuhan Pasir Gudang diwajibkan had-had tertentu yang bakal mendatangkan risiko besar. Misalnya, jika sebuah peralatan besar diharamkan, dikhuatiri akan berlaku kemalangan berikutan penggunaan kren kecil. Kementerian Pengangkutan pun menjangkakan sebuah zon terkesan daripada Pasir Gudang, Ayer Tawar dan Kota Tinggi. Seluruh “Segi Tiga Bermuda” ini dihalang hanya atas dasar di luar negara.

Tidak cukup dengan itu, Malaysia mungkin perlu memindahkan dua loji klorin yang telah bertapak sejak 1990-an lagi. Selama ini, perusahaan petrokimia ini didapati selamat digunakan kerana tiada penerbangan melepasinya. Andai kata terdapat kemalangan udara seperti bird strike, terdapat risiko yang tangki klorin ini boleh bocor. Bencananya boleh membunuh pun, kerana paru-paru manusia tidak boleh memproses udara klorin. Meskipun diberikan bantuan pernafasan, risiko kematian tetap tinggi.

Mesej Antholy Loke memang jelas: tiada masalah dengan Seletar, asalkan tidak menggunakan ILS di ruang udara Pasir Gudang. Singapura perlu memandang lebih serius tentang perkara ini. Maka seharusnya rakyat menyokong berdiri di belakang Anthony Loke pada ketika Singapura semakin ghairah dengan pengurusan.

Takkan Pasir Gudang perlu mengambil kira kepentingan Singapura sampai bangunan setinggi Komtar, Menara Berjaya Times Square dan Kompleks Daya Bumi tidak boleh dibina?

Sila Follow penulis: https://www.facebook.com/ahmadfaezal93/}

Sumber:

‘Useful for negotiations’ over Seletar Airport issue to be kept confidential: MOT. (2018, December 10). Retrieved from https://www.channelnewsasia.com/news/asia/singapore-responds-malaysia-seletar-airport-ils-documents-11017638

Bedi, R. S. (2018, December 10). Transport Ministry: Singapore being ‘selective’ when disclosing information about ILS. Retrieved from https://www.thestar.com.my/news/nation/2018/12/10/transport-ministry-singapore-being-selective-when-disclosing-information-about-ils/

Online, T. S. (2018, December 10). Singapore rebuts Malaysia’s statement over Seletar Airport flight procedures. Retrieved from https://www.thestar.com.my/news/nation/2018/12/10/singapore-rebuts-malaysia-claims-over-seletar-airport/

Singh, R. (2018, December 11). Seletar Airport flight path poses threat to chlorine plants in Pasir Gudang. Retrieved from https://www.thesundaily.my/local/seletar-airport-flight-path-poses-threat-to-chlorine-plants-in-pasir-gudang-MY247284


Bagaimana Sungai Nil Terus Mengalir Selama 30 Juta Tahun?

Sungai Nil merupakan salah satu daripada keagungan alam. Sepanjang sejarah, ia sentiasa menjadi kekaguman kepada sesiapa yang melintasinya. Kajian mencadangkan bahawa Sungai Nil telah menjadi sumber air, perparitan dan kehidupan selama 30 juta tahun.

Persoalan terbesar yang bermain dalam minda pengkaji ialah mengapa Sungai Nil tidak berubah kedudukannya ataupun berubah alirannya sepanjang 30 juta tahun itu. Kajian menunjukkan bahawa terdapat sel perolakan (convection cell) yang berputar di bawah Sungai Nil yang membuatkan ia tetap berada pada kedudukannya dan menunjukkan ia terus mengalir di tempat yang sama selama jutaan tahun.

Kemudian, persoalan lain timbul tentang bila ia mula mengalir. Terdapat hipotesis menyatakan ia mula mengalir 6 juta tahun yang lalu sewaktu saliran lembah sungai mula berhubung dengan rekahan di Afrika Timur.

Walaupun hipotesis permulaan 30 juta tahun yang lalu bukanlah hipotesis yang baru, bukti baru ditemui untuk menyokong hipotesis tersebut. Pergerakan mantel Bumi bertanggungjawab memunculkan tanah tinggi Ethiopia. Kemunculan setinggi 1.5 km ini telah menyebabkan Sungai Nil terus mengalir pada kedudukannya untuk tempoh yang lama apabila Nil sampai ke Mediterranean. Tanpa keadaan geologi ini, Nil sudah lama menukar haluannya ke Barat. Perubahan aliran itu akan memberikan kesan yang signifikan kepada sejarah tamadun manusia. Bayangkan sekiranya Nil mengalir ke Morocco, Tunisia dan banyak lagi negara utara Afrika yang memberikan kesan kepada tamadun-tamadun di utara Afrika.

RUJUKAN:


Masjid Kobe – Antara Masjid Terawal Jepun

Walaupun Kobe hanyalah sebuah bandar pelabuhan kecil yang terletak di Kansai, banyak tempat dan aktiviti pelancongan menarik yang ditawarkan oleh bandar ini. Tambahan lagi, lokasinya hanya bersebelahan sahaja dengan bandar-bandar terkenal lain seperti Osaka, Nara dan Kyoto.

Di sebalik aroma menyelerakan daging wagyu halal tempatan, suasana santai kolam air panas Arima Onsen, dan pemandangan indah di beberapa lokasi pelancongan utama seperti Gunung Rokko dan Taman Sorakuen, bandar Kobe pada hakikatnya menyimpan sejarah perkembangan Islam di Jepun yang amat penting.

Bandar Kobe yang namanya boleh dimengertikan sebagai ‘Gerbang Tuhan’ ini merupakan bandar pertama di Jepun yang meluluskan projek pembinaan masjid bagi kegunaan umat Islam di sana. Benar, di bandar inilah terletaknya masjid yang dianggap sebagai masjid pertama di Jepun walaupun terdapat sebuah masjid lain yang direkodkan dibina empat tahun lebih awal, iaitu Masjid Nagoya.

Masjid Islam Kobe atau Kobe Musurimu Mosuku berlokasi di Nakayamate Dori, Chuo-Ku, Kobe dan ia siap dibina pada tahun 1935, walaupun rancangan pembinaan dan pengumpulan dananya sudah pun dimulakan kira-kira 5 atau 6 tahun lebih awal.

Pengetahuan tentang sejarah pembinaan Masjid Islam Kobe secara khusus dan perkembangan umat Islam di Kobe secara umum banyak diperoleh menerusi perkongsian pengalaman daripada Farid Kirky yang pernah berkhidmat dalam Jawatankuasa Islam Kobe selama 45 tahun, di mana beliau sendiri merupakan anak kepada imam masjid tersebut. Farid Kirky dilahirkan pada tahun 1926 di Nagoya, tempat di mana keluarganya mula menetap sebaik sahaja tiba di Jepun pada tahun 1922.

Seperti keluarga Muslim beretnik Tartar yang lain, mereka melarikan diri dari Russia menuju ke Turki dan China semasa berlakunya Revolusi Bolshevik (1917) yang berlangsung semasa meletusnya Perang Dunia Pertama (1914-1918). Daripada China, sebahagian daripada mereka membawa diri ke Jepun yang diketahui lebih maju kehidupan masyarakatnya, yang dalam erti kata lain, lebih cerah peluang untuk pendatang membina semula kehidupan baru.

Selepas menjalani hidup selama beberapa tempoh di Nagoya, Hussein Kirky membawa keluarganya berpindah ke Kobe dan menyertai komuniti Muslim-Tartar di sana yang kemudiannya mereka ini membentuk Pertubuhan Tartar-Turki Kobe. Kebanyakan Muslim awal di bandar Kobe merupakan pedagang, termasuklah Hussein Kirky sendiri.

Semasa bilangan mereka masih relatif kecil, solat berjemaah hanya dilakukan di rumah salah seorang daripada mereka. Memasuki 1920an, tempoh di mana ramai Muslim-India yang kaya mula sampai di Kobe, komuniti Muslim mula berkembang dengan pesat. Komuniti Muslim di sini turut terdiri daripada Muslim dari tanah Arab dan Mesir.

Pada lewat 1920an, jumlah mereka semakin ramai sehingga wujud keperluan untuk membina masjid. Lantaran itu pada tahun 1928, sebuah jawatankuasa ditubuhkan dan dana pembinaan masjid mula dikutip. Hanya 5 atau 6 tahun kemudian, barulah dana tersebut mencukupi terutama apabila presiden jawatankuasa itu sendiri, iaitu Ferozuddin yang merupakan seorang Muslim-India yang kaya menyumbangkan dana sebanyak 66 000 yen, jumlah yang besar pada waktu itu. Lantas, sebidang tanah pun dibeli dan tepat pada hari Jumaat, 30 November 1934, batu asas bagi masjid yang bakal dibina ini diletakkan oleh Muhammad Bochia, individu yang bertanggungjawab memulakan dan menyelia projek pembinaan Masjid Islam Kobe.

Reka bentuk unik masjid ini disediakan oleh seorang arkitek warga Czech bernama Jan Josef Svagr (1855-1969), yang turut mereka-bentuk banyak bangunan keagamaan lain di Jepun. Sambil itu, kerja-kerja pembinaannya pula dilakukan oleh sebuah syarikat tempatan, iaitu Takenaka Corporation dengan diselia oleh Vallynoor Mohamed. Masjid ini dibuka pada hari Jumaat, 20 Ogos 1935 dan pada hari itu juga, Solat Jumaat pertama dilasakanakan dengan diimamkan oleh Imam Mohamed Shamguni.

Hanya pada dua bulan kemudian, iaitu pada 11 Oktober barulah Jawatankuasa Islam Kobe menjemput menteri-menteri Jepun dan pemimpin-pemimpin komuniti bukan-Islam tempatan untuk berkunjung ke Masjid Islam Kobe, melibatkan sekitar 600 orang hadirin. Dalam kunjungan tersebut, datuk bandar Kobe pada waktu itu, iaitu Encik Ginjiro Katsuda mengambil kesempatan untuk meluahkan rasa gembira terhadap pencapaian umat Islam di sana dan berharap agar pembinaan masjid tersebut dapat berperanan dalam menjalinkan hubungan yang erat antara komuniti pelbagai bangsa yang ada di Kobe.

Di kala Imam Mohamed Shamguni direkodkan sebagai imam pertama yang berkhidmat di Masjid Islam Kobe, muazzin pertamanya pula adalah Ahmedy Mohammady, seorang warga Turki yang datang ke Jepun sekitar 1920an. Tidak hanya bertugas sebagai muazzin, Ahmedy Mohammady juga berkhidmat menjaga dan membersihkan masjid dan kawasan sekitarnya. Dicatatkan bahawa beliau terus menjadi muazzin sehingga tahun 1990an dan meninggal dunia pada usia 102 tahun. Sambil itu, imam pertama masjid Kobe, iaitu Mohamed Shamuni pula meninggal dunia pada tahun 1938, tiga tahun sesudah masjid tersebut mula beroperasi. Tugasnya sebagai imam diambil-alih oleh Hussein Kirky yang berkhidmat selama 40 tahun.

Pada tahun 1939, Perang Dunia Kedua meletus dan berikutan peristiwa Pearl Harbour pada 1941, wilayah-wilayah Jepun menjadi sasaran ser4ngan Amerika Syarikat. Selain Hiroshima dan Nagasaki yang menjadi mangsa pengeb0man atom, beberapa kawasan lain turut menerima ser4ngan udara. Antara lain yang menjadi m4ngsa adalah bandar Kobe yang sekaligus mengakibatkan banyak bangunannya ranap. Masjid Islam Kobe sendiri mengalami sedikit keretakan di tembok luarnya di samping jendela-jendelanya habis pecah, walaupun secara keseluruhan, strukturnya masih tetap berdiri kukuh. Peristiwa ini berlaku pada tahun 1945.

Kira-kira 50 tahun kemudian, masjid ini sekali lagi terselamat daripada mengalami keruntuhan apabila bumi Kobe dilanda bencana Gempa Bumi Hanshin yang diperkirakan sebagai antara gempa bumi paling dahsyat yang berlaku pada kurun itu.

Sehingga kini, Masjid Islam Kobe terus berdiri kukuh sebagai bukti keajaiban Tuhan dan bangunan yang melambangkan pertapakan Islam di Kobe secara khusus dan Jepun secara umum.

RUJUKAN

Japan Reference. (29 Mac 2008). Kobe Mosque History.
https://jref.com/threads/kobe-mosque-history-first-mosque-in-japan.37067/

Komal Khiani. (19 Jun 2014). Kobe Muslim Mosque. Japan Travel.
https://en.japantravel.com/hyogo/kobe-muslim-mosque/13563

Japan Halal TV. (2019). Kobe Mosque: The First Mosque Built in Japan and Its “Miracles”.
http://jhtv.jp/2019/03/07/1604/

Ming Teoh. (18 Ogos 2019). You can find Japan’s oldest mosque in Kobe. The Star.
https://www.thestar.com.my/lifestyle/travel/2019/08/18/kobe-mosque

Yushi Utaka. (Julai 2016). The Kobe Muslim Mosque: Experience of “Miracles”.
http://www.mukogawa-u.ac.jp/~iasu2016/pdf/iaSU2016_proceedings_301.pdf


Tengok Video ‘Mukbang’ Buat Kita Rasa Tenang. Betul Ke?

Zaman sekarang ni dah jadi trend buat influencer yang ingin meraih pendapatan sampingan dengan membuat video content di media sosial. Video jenis ASMR ini sebenarnya adalah antara yang paling popular di Youtube buat masa kini.

Apa ASMR itu sebenarnya? Merujuk kepada kamus Cambridge, ASMR ni singkatan bagi perkataan Autonomous Sensory Meridian Response yang bermaksud gelombang bunyi yang menyenangkan telinga kita terutama sekali di kepala dan leher, seolah-olah seperti kita yang berada di dalam situasi tersebut.

Kiranya ASMR ini bagi bahasa mudahnya adalah reaksi biologikal yang membuatkan kita dengar dan lihat sesuatu yang buat otak kita rasa puas hati.

Mukbang – Fenomena Baru Youtube

Perkataan Mukbang di dalam Korea bermaksud “makan” (먹는; meongneun) dan “penyiaran” (방송; bangsong). Boleh dimorfologikan sebagai makan secara siaran langsung.

Seperti yang telah diterangkan tadi, Mukbang dah sememangnya menjadi platform popular. Asal video content jenis ini sebenarnya dipopularkan oleh orang Korea sejak tahun 2010.

Di mana di dalam content video tersebut, mesti akan ada satu orang yang di depan kamera sambal makan makanan dengan rasa ghairah – sampai buat penonton rasa terliur lah.  Macam program Jalan-Jalan Cari Makan lah tapi bersifat online.

Walau bagaimanapun, bukan jenis makanan je yang ditayangkan, portion makanan yang besar dengan tekstur yang bermacam jenis pun diorang akan tunjuk sekali. Bila dia kunyah, volume bunyi tu selalunya dia akan kuatkan untuk bagi penonton feel bunyi dia gigit, hirup atau kunyah.

Beberapa video jenis ini sebenarnya membuat kita rasa puas hati atau tenang yang menyebabkan kita akan rasa ASMR punya sensation ni.

Pengalaman Deria

Walaupun bagi sesetengah orang, mungkin rasa pelik sebab enjoy tengok video orang lain makan, tapi sebenarnya ada explanation disebalik kepelikan korang tu.  Ada kajian psikologi mengenai ASMR ini.

Satu kajian telah diterbitkan oleh Jurnal Sains Plos One yang mengatakan ASMR ni seperti berkongsi persamaan dengan pengalaman derria seperti meremang bulu roma. Yang di mana sesetengah orang akan mengalami ketika mendengar muzik, mempunyai pengalaman kagum yang mendalam.

Aktiviti ini secara langsung diperhatikan pada anterior medial prefrontal cortex, yang dikaitkan dengan pemerhatian seni kerja yang selari dengan emosi. Ia menunjukkan tindak balas emosi yang kuat serta kompleks.

Terutamanya bagi orang yang mempunyai kecenderungan untuk merasakan tindak balas kepada sesuatu triggers. Seperti berbisik, gerakan tangan yang relax, bunyi bibir bersentuhan atau menggaru pada permukaan yang keras.

Complexity Emosi ASMR

Video bersifat ASMR ini mencetuskan perasaan sensasi dan membuatkan tindak balas emosi seperti excited dan tenang. Walau bagaimanapun, penting untuk kita take note sebabnya respon ASMR ni akan terjadi bila korang ditunjukkan video ASMR seperti mukbang.

Kajian psikologi juga menunjukkan yang ASMR ini ialah campuran emosi kompleks yang merangkumi kesemua kesan positif yang aktif ataupun tak aktif.

ASMR sebagai Terapi

Kebanyakkan orang yang tengok video jenis mukbang ni selalu bagi komen serta review yang video style macam ni membantu diorang tidur, berehat dan lawan stress or anxiety.

Hasil kajian juga ada menunjukkan bahawa jenis video mukbang ini boleh mengawal emosi serta mempunyai kelebihan therapeutic. Contohnya, mengurangkan kadar denyutan jantung dan mempromosikan perasaan positif dalam hubungan interpersonal.

So, ada tak di antara korang semua yang pernah mengalami tindak balas deria bila tengok video mukbang? Atau korang memang suka tengok orang makan?

Sharelah dan boleh tengok banyak kali tanpa jemu untuk hilangkan stress dan anxiety korang.

RUJUKAN:

Poerio GL, Blakey E, Hostler TJ, Veltri T (2018) More than a feeling: Autonomous sensory meridian response (ASMR) is characterized by reliable changes in affect and physiology. PLoS ONE 13(6): e0196645. https://doi.org/10.1371/journal.pone.0196645

Kang, E., Lee, J., Kim, K. H., & Yun, Y. H. (2020). The popularity of eating broadcast: Content analysis of “mukbang” YouTube videos, media coverage, and the health impact of “mukbang” on public. Health Informatics Journal, 1460458220901360.

Artikel dikirimkan oleh Farhana Azhar untuk The Patriots.


Bagaimana Nazi Jerman Jadikan Rusia Kuasa Besar Hari Ini

Selepas kehilangan 20 juta tentera dan rakyat semasa Perang Dunia Kedua (WWII), Kesatuan Soviet atau pewarisnya hari ini, Rusia tidak mempunyai sebab untuk mengucapkan terima kasih kepada Nazi Jerman dan Adolf Hitler. Tetapi pada tarikh keramat 22 Jun 1941, siapa sangka permulaan Operasi Barbarossa ini sebenarnya membuka peluang kepada pengukuhan kedudukan mereka sebagai kuasa besar dunia pasca-WWII. Nazi Jerman menyangka operasi tersebut membuka ruang kepada Lebensraum atau ruang kehidupan bagi warga Jerman di mana rakyat Rusia menjadi hamba kepada mereka. Namun, perkara sebaliknya berlaku dengan tarikh tersebut memberi kesan kepada perkembangan dunia hari ini.

Untuk mengatakan bahawa Moscow bukan kuasa besar sebelum kebangkitan Hitler ialah satu kenyataan yang mengarut. Hakikatnya, Rusia sudah bergelar kuasa besar sekurang-kurangnya sejak abad ke-18 Masihi lagi. Kaya dengan sumber asli, mempunyai penduduk yang ramai dan memiliki kawasan tanah yang luas, Rusia mempunyai semua resipi yang diperlukan sebagai kuasa yang patut dihormati dan digeruni, satu perkara yang gagal disedari Napoleon Bonaparte. Napoleon menyangka bala tenteranya boleh menundukkan Rusia tetapi selepas Berezina, ternyata sangkaan Maharaja Perancis itu meleset sama sekali.

Namun jika kita lihat situasi pada awal abad ke-20 terutama pada dekad 30-an, Amerika Syarikat mempunyai tentera yang sedikit jika dibandingkan dengan Romania. Britain pada ketika itu menguasai suku kawasan dunia termasuk India dan Singapura dan dikatakan mempunyai angkatan tentera laut terkuat di dunia. Sementara Perancis pula mempunyai bilangan tentera yang teramai di Eropah Barat. Jerman pula sentiasa menjadi duri dalam daging kepada jiran-jirannya sejak tahun 1870-an. Bagi Rusia pula terutama ketika ia diperintah oleh Joseph Stalin, ia dilihat dalam keadaan lemah terutama selepas era ‘The Great Purge’ sehingga hampir-hampir gagal menundukkan Finland pada tahun 1939-1940. Jika anda sangka sentimen Rusia lemah hanya dikongsi oleh kepimpinan tertinggi Jerman, salah. Sentimen tersebut turut dikongsi oleh pentadbiran Amerika Syarikat dan Britain di mana-mana masing-masing diketuai oleh Franklin Delano Roosevelt dan Winston Churchill. Semua menyangka Moscow akan tumbang dan tidak akan mampu mengekang kemaraan tentera Wehrmacht, sekaligus akan menyertai senarai bandar yang menjadi mangsa taktik perang kilat Berlin termasuk Paris dan Luxembourg.

Namun siapa sangka pada akhir perang, hanya Rusia saja yang keluar dalam keadaan masih utuh. Sementara kuasa-kuasa besar lain dalam keadaan tidak terurus. Britain dibebani dengan hutang-piutang walaupun menang dalam WWII sementara Perancis melihat kebanyakan bandarnya musnah angkara peperangan dan taktik bumi hangus yang direncanakan Nazi Jerman. Sementara Jerman pula menyaksikan kemaraan pantas Tentera Merah ke Berlin sambil membawa angin kemusnahan dan dendam pada musuh ketat mereka itu.

Mari kita pertimbangkan senario ini. Sekiranya Hitler tidak gatal untuk mencetuskan api peperangan di Eropah dan mencabuli Perjanjian Molotov-Ribbontrop, empayar Eropah mereka pasti masih selamat. Dan Britain dan Perancis tidak akan teragak-agak menyerang telaga-telaga minyak Soviet pada tahun 40-an berikutan pendirian mereka yang menolak komunisme dan menyokong penentangan Finland terhadap pendudukan Soviet di negara tersebut selepas Perjanjian Molotov-Ribbontrop dimeterai. Paris dan London pasti tidak akan berdiam diri apabila Rusia meneruskan kemaraan mereka ke Berlin. Ia sebenarnya tidak mustahil berlaku sekiranya Rusia menewaskan Poland dalam Perang Rusia-Poland 1920.

Dan jika tidak kerana penglibatan Nazi Jerman melalui Operasi Barbarossa, sudah pasti negara-negara yang membentuk Pakatan Warsaw juga tidak akan wujud. Ini kerana semasa operasi tersebut berlaku, sekutu-sekutu Hitler yang menyertai termasuk Itali, Romania, Hungary, Finland dan Bulgaria atas nama memerangi komunisme. Apabila semua negara ini jatuh ke tangan Soviet pada akhir perang, mereka memang bebas iaitu bebas dari kekejaman Nazi Jerman. Tetapi pada masa sama, mereka membuka ruang kepada kebangkitan rejim komunis di negara-negara tersebut. Begitu juga dengan sempadan yang ada hari ini pasti akan berbeza. Selepas melancarkan serangan ke atas Poland, Hitler dan Stalin membahagikan Poland kepada dua bahagian pada tahun 1939. Selepas WWII tamat, wilayah yang dirampas dari Poland pada tahun 1939 terus kekal di bawah kawalan Moscow dengan Warsaw diberi saguhati menguasai kawasan Jerman. Begitu juga dengan wilayah Prussia Timur akan terus kekal dengan Jerman, bukan dengan Rusia hari ini.

Memang benar Operasi Barbarossa menjahanamkan infrastruktur dan ekonomi Rusia dan Ukraine tetapi semua itu dapat ditebus semula melalui pampasan dan penjarahan yang dilakukan Moscow ke atas Berlin pasca-perang. Melalui desakan Stalin yang mahu Rusia muncul sebagai kuasa industri yang digeruni, mengubah keadaan ekonomi Moscow dan merealisasikan hasrat beliau sehingga berupaya menghasilkan kenderaan dan senjata yang banyak bagi menewaskan ketumbukan perang Nazi Jerman. Sekiranya perang tidak meletus, pasti keadaan ekonomi Soviet jauh berbeza berbanding apa yang kita ketahui hari ini.

Namun paling penting, kegilaan Hitler itu sebenarnya membantu Rusia menghapuskan mana-mana negara yang berpotensi mencabar hegemoni Rusia sebagai kuasa besar dunia. Pada dekad 30-an, dunia menyaksikan multipolar di mana beberapa negara berebut untuk menunjukkan kehebatan mereka pada negara-negara lain. Selepas tahun 1945, tatkala bekas-bekas kuasa besar seperti Britain dan Perancis terpaksa menelan ego dan menerima realiti, hanya Amerika Syarikat dan Rusia saja yang terselamat dan menjadi kuasa besar dunia untuk beberapa dekad berikutnya.

Selepas Tirai Besi runtuh dan menyaksikan Rusia bangkit dari masa silamnya, sekalipun ia tidak lagi mempunyai pengaruh seperti Kesatuan Soviet terdahulu, ia masih lagi berupaya menunjukkan kekuatan tentera dan ekonomi di negara-negara pilihannya. Kalau tidak, mengapa Rusia masih mampu mengekalkan bantuan ketenteraan yang diperlukan Syria selama berbulan-bulan sehingga ke hari ini. Sementara Pertubuhan Perjanjian Atlantik Utara (NATO) pula bergelut dalam kempen ketenteraan mereka seperti ke atas rejim Muammar Gaddafi pada tahun 2011.

SUMBER

Peck, Michael. (2017). National Interest. FACT: Nazi Germany Made Rusia A Superpower. http://nationalinterest.org/blog/the-buzz/fact-nazi-germany-made-russia-superpower-23711?page=show


Isaac Newton: Ahli Fizik Berpengaruh Ketika Revolusi Saintifik

Isaac Newton merupakan ahli fizik yang paling berpengaruh dalam Revolusi Saintifik serta pembentukan sains moden pada hari ini. Karyanya yang paling agung, Philosophiae Naturalis Principia Mathematica telah meletakkan teras utama dalam fizik klasik yang turut dikenali sebagai mekanik klasik, mekanik Newton (Newtonian mechanics) dan fizik Newton (Newtonian physics).

Newton juga turut dikenali dengan pembentukan hukum-hukum pergerakan yang dikenali sebagai ‘Hukum Pergerakan Newton’ (Newton’s Law of Motion). Beliau juga telah membangunkan hukum graviti sejagat.

Newton telah menyumbang banyak perkara dalam bidang optik dan matematik. Newton juga terkenal kerana telah membentuk ilmu kalkulus. Bahkan, Newton juga pernah memegang banyak jawatan besar dalam akademik di England seperti Presiden Royal Society dan Lucasian Professor of Mathematics di University of Cambridge.

Kelahiran Saintis Agung pada Tahun Kematian Saintis Agung

Isaac Newton lahir pada 25 Disember 1642 di Woolsthorpem, England. Newton adalah anak dari kelahiran kepada pasangan Isaac Newton dan Hannah Ayscough. Ya, nama ayah Newton sama dengan Newton. Tahun kelahiran Newton ini sama dengan tahun kematian Galileo Galilei.

Ayah Newton meninggal dunia kira-kira dua-tiga bulan sebelum kelahiran Newton. Ketika umur Newton 12 tahun, beliau dihantar ke sekolah di Grantham. Newton diperkenalkan dengan Bible dan bahasa Latin.

Waktu ini, Newton memang seorang yang gagal dan tak pandai belajar. Beliau agak anti-sosoial dan tidak bergaul terlalu rapat dengan kanak-kanak lain. Beliau lebih suka duduk rumah dan melibatkan diri dalam mekanik, mengukir kayu, mereka-cipta permainan dan perhiasan.

Pada tahun 1659 M, ketika Newton berumur 17 tahun, ibunya keluarkan Newton daripada sekolah tersebut dan mahu jadikan Newton seorang pekebun. Newton benci berkebun. Jadi, kerja-kerja yang berkaitan dengan berkebun ini beliau abaikan dan buat tak endah.
Malah, beliau sibukkan diri dengan aktiviti intelektual, membaca dan merekacipta model. Selama 9 bulan Hannah cuba jadikan Newton ini pekebun, tapi gagal.

Akhirnya, Newton dihantar semula ke sekolah lamanya atas rayuan guru besar, Henry Stokes. Stokes melihat Newton ini seorang yang berbakat. Jadi, beliau yang menanggung semua yuran Newton untuk belajar sampailah Newton masuk ke Cambridge University pada usia 18 tahun.

Genius Matematik

Walaupun Hannah mempunyai aset tanah yang luas, beliau enggan menanggung pengajian anaknya di Cambridge. Jadi, Newton menjana pendapatan dengan berkhidmat di bawah felo dan pelajar-pelajar yang kaya. Di Cambridge, Newton masih lagi seorang yang tak suka bersosial sehinggakan kewujudan Newton tidak diketahui.

Ketika ini, Cambridge cuma menawarkan subjek-subjek Liberal Arts dan falsafah Aristotle. Matematik pun cuma sekadar geometri Euclid. Jadi, Newton banyak belajar sendiri tentang idea-idea dan subjek-subjek lain, terutamanya matematik dan falsafah.
Dalam matematik, Newton meneroka karya-karya Galileo Galilei, Johannes Kepler dan Rene Descartes. Idea-idea falsafah seperti Thomas Hobbes dan Robert Boyle pun Newton baca.

Akhirnya dengan belajar sendiri selama setahun, Newton mampu menguasai kesemua disiplin matematik pada masa itu sehinggakan kecerdikan matematik Newton ini cuma boleh dibandingkan dengan Archimedes saja.

Isaac Barrow, seorang profesor matematik di Cambridge, juga guru kepada Newton pun menganggap dirinya sebagai budak kecil dalam bidang matematik kalau nak dibandingkan dengan Newton.

Newton memang seorang yang rajin belajar sesuatu yang diminatinya. Kawan sebiliknya pernah bercerita bahawa Newton ini pernah belajar sehinggakan lupa nak makan. Newton juga mempunyai tabiat tidur lewat sampai pukul 3 pagi. Pernah suatu masa, Newton langsung tidak tidur. Dari kisah ini, dapatlah disimpulkan bahawa Newton merupakan seorang tidak pernah berlengang dan bermalasan.

Akhirnya pada Januari 1665, Newton menamatkan pengajian di Cambridge. Setahun kemudian, wabak penyakit melanda Cambridge memaksa Newton pulang ke kampung halamannya di Woolsthorpe.

Tahun-tahun Keagungan

Dua tahun di kampung halamannya merupakan dua tahun keagungan dalam hidup Newton. Dalam tempoh dua tahun ini, Newton telah menemui tiga perkara penting dalam sains. Penemuannya ialah kalkulus. teori warna dan teori graviti sejagat.
Pada awal tahun 1665 M, Newton membina kalkulus yang dipanggil sebagai kaedah fluxions. Sebelum menemui kalkulus, Newton telah membentuk siri binomial, siri logaritma dan siri-siri trigonometri.

Menariknya penemuan kalkulus ini akhirnya menimbulkan kontroversi dengan Leibniz kerana kontroversi siapa sebenarnya yang jumpa kalkulus dulu.
Pada awal tahun 1666 M pula, Newton menemui pula teori warna. Teori warna ini terilham ketika Newton jterjumpa biasan cahaya melalui gelas prisma. Kelakuan biasan cahaya ini tidak seperi yang Descartes gambarkan. Jadi, sebuah eksperimen dijalankan telah membuktikan yang Descartes telah silap.

Newton juga telah menemui fenomena aberasi bersfera (spherical aberration), iaitu fenomena herotan imej akibat permukaan kanta bersfera. Kanta bersfera yang digunakan oleh Galileo Galilei tidak dapat memfokuskan sinaran cahaya dengan tepat. Titik fokusnya ada banyak.

Newton juga menemui fenomena aberasi kromatik (chromatic aberration) yang muncul akibat gelombang cahaya yang berbeza terbias pada cermin dengan sudut yang berbeza. Daripada ini, Newton membentuk teori warna. Katanya, cahaya putih asalnya adalah gabungan daripada cahaya pelbagai warna.

Jadi, cahaya putih bukanlah sifat asal cahaya seperti yang difahami masa itu. Warna adalah sifat asal cahaya, bukannya warna datang daripada cahaya. Tetapi cahaya itu sendiri terbentuk daripada kumpulan warna.

Kisah Newton paling popular adalah sewaktu penemuan teori graviti. Kononnya Newton sedang duduk di bawah pokok epal, kemudian epal jatuh atas kepalanya. Lantas, beliau menemui teori graviti. Hakikatnya, peristiwa ini tidak terjadi.

Peristiwa yang sebenarnya hanya melibatkan Newton tertanya-tanya sahaja sebab musabab epal jatuh ke bawah, tidak ke kiri, kanan atau atas.

Beliau menyimpulkan terdapat daya yang membuatkan epal itu jatuh ke tanah. Daya ini tidak terbatas jaraknya antara epal dan bumi. Beliau tertanya juga, sama ada kalau daya ini sampai ke bulan sehingga mempengaruhi orbit dan pergerakan bulan.

Kisah eksperimen pemikiran ini mempunyai banyak versi yang berkaitan dengan epal. Ketiga-tiga subjek yang ditemu Newton ini, Newton cuma sekadar dapat idea kasarnya saja. Tiada apa yang ditulis oleh Newton mengenai perkara tersebut. Jadi, tiadalah penerbitan pada tahun-tahun tersebut kecuali mengenai penemuan matematik.

Lagipun Newton tidak memmaklumkan kepada sesiapa mengenai penemuannya. Beliau hanya kembali semula ke Cambridge pada tahun 1667 M untuk menyambung pendidikan peringkat sarjana (Master) sebelum memperoleh Master pada tahun berikutnya.

Lantikan Sebagai Lucassian Professor

Pada tahun 1669, Isaac Barrow meletakkan jawatannya sebagai Lucassian Professor. Jawatan yang kosong ini digantikan oleh Isaac Newton yang ketika itu, baru saja berusia 27 tahun. Usia yang muda untuk menjawat jawatan sebagai seorang professor.
Newton memilih untuk mengajar dalam bidang optik. Mungkin kerana sikapnya yang anti-sosial, Newton tidak mempunyai ramai pelajar. Yang sedikit itu pun tidak semuanya yang memahami apa yang Newton cuba ajarkan.

Oleh kerana minatnya dalam bidang Optik, maka Newton telah mencipta teleskopnya tersendiri. Untuk rekod, teleskop Galileo 30 kali ganda lebih kuat manakala teleskop Newton mencecah sehingga ke 40 kali ganda lebih kuat dari yang asal.

Kejayaan ini dicapai apabila Newton telah membuang semua jenis aberasi yang timbul dan meninggikan fokus sinaran cahaya dengan bergantung pada cermin cekung di teleskopnya. Ini adalah berbeza dengan kanta Galileo yang bergantung pada cermin cembung (sfera). Penciptaan teleskop ini mendapat perhatian daripada Royal Society.
Newton telah menghantar teleskopnya ke Royal Society. Royal Society kemudiannya telah menghantar teleskop itu ke pakar pembuat peralatan optik di London untuk dijadikan pendua. Kiranya Royal Society mahu memperbanyakkan teleskop tersebut.

Tetapi pakar itu tidak mampu untuk menghasilkan teleskop Newton. Hanya Newton sahaja yang mampu mencipta teleskopnya sendiri. Perkara ini telah menarik perhatian Royal Society, lalu Newton dijemput menjadi felo di Royal Society pada 11 Januari 1672.

Pertelingkahan Dengan Robert Hooke

Ketika inilah barulah Newton memberitahu mengenai penemuan-penemuan agungnya kepada Royal Society. Newton menulis surat kepada setiausaha agung Royal Society ketika itu, Henryy Oldenburg tentang penemuannya dalam lapangan optik.
Surat-surat yang Newton hantar ini kemudiannya diterbitkan di bawah judul ‘Philosophical Transaction’. Dalam surat tersebut, Newton ada menyebut mengenai eksperimen yang Robert Hooke pernah buat mengenai cahaya dan warna. Newton menjelaskan apa sebenarnya yang Hooke buat.

Robert Hooke merupakan seorang ahli Royal Society. Beliau terkenal dengan penemuan Hukum Hooke (Hooke’s Law) yang berkaitan dengan daya spring. Hooke merupakan seorang polymath sehingga pernah digelar sebagai ‘Leonardo England’. Leonardo di sini merujuk pada Leonardo da Vinci.

Mengenai cahaya dan warna ini, Hooke pernah menulis dalam Micrographia yang diterbitkan pada tahun 1665 M kira-kira setahun sebelum Newton menemui teori warnanya sendiri.

Cumanya, penjelasan Hooke mengenai warna dan cahaya ini agak mengelirukan dan sukar difahami. Ketika Newton menjelaskan kekeliruan itu dalam suratnya, Hooke tidak merasakan Newton memujinya malah jadi tercabar dengan dapatan Newton.

Jadi berlakulah sesi kritik-mengkritik antara Newton dan Hooke. Perbezaan antara Newton dan Hooke adalah berkenaan sifat cahaya dan warna. Hooke percaya bahawa cahaya adalah gelombang. Newton menolak perkara ini atas hujah bahawa cahaya itu bergerak lurus. Sedangkan gelombang bergerak dengan cara berselerak (spread-out). Newton yang pertama mengusulkan bahawa cahaya itu bersifat zarah.

Teori warna pula, Hooke mengatakan bahawa warna berasal daripada gangguan nadi cahaya putih ketika melalui gelas prisma. Newton menyanggah dengan hujah kenapa warna yang terhasil selepas gangguan tersebut tidak diganggu nadinya sewaktu melalui gelas prisma yang kedua.

Hooke juga mengkritik teleskop Newton. Kata Hookem cermin cekung lebih banyak menghasilkan herotan (distortion) berbanding cermin cembung selepas buat banyak percubaan.

Newton membuat eksperimen untuk senaraikan jenis-jenis ralat yang dihasilkan oleh kedua-dua cermin itu. Kemudian, Newton jadualkan dan persembahkan kepada Hooke bahawa cermin cembung 16 kali ganda lebih banyak ralat berbanding cermin cekung.
Jawapan Newton ke atas kritikan Hooke memang sangat ampuh sehinggakan Hooke tidak mampu untuk menjawab. Hooke dipotong sekeping-sekeping oleh Newton sehingga reputasi Newton naik dalam kalangan ahli-ahli Royal Society.

Tapi lama kelamaan, Newton tak tahan dengan kritikan. Layan kritikan ini membuatkan beliau tidak sempat nak buat kajian saintifik. Beliau rasa perbalahan ini semua membuang masanya lantas beliau meletakkan jawatan sebagai felo Royal Society.

Kritikan ini juga berlarutan sehingga ke siri tuduh menuduh. Cuma kali ini, Hooke mengesyaki Oldenburg cuma mahu mengeruhkan lagi keadaan dengan melaga-lagakan dirinya dengan Newton melalui menyalah tafsir kenyataan Hooke. Lagipun Oldenburg adalah perantara dan merupakan musuh peribadi Hook.

Akhirnya, Hooke meminta maaf kepada Newton . Beliau dipetik berkata, “beliau tak berkahwin dengan idea atau pendapatnya”. Beliau pun taat kepada kebenaran. Kemudian, Hooke pun memuji Newton. Hooke berharap wacana antara mereka diteruskan, tapi dalam keadaan tertutup. Newton pun tak suka bergaduh dan menerima kemaafan Hooke.

Newton memuji Hooke. Katanya, sumbangan saintifiknya pun datang daripada kajian Hooke dan orang lain juga termasuk Descartes. Kemudian, Newton dipetik menyebut kata-katanya yang terkenal, “Kalau aku dapat tengok lebih jauh, itu sebab aku berdiri di atas bahu gergasi-gergasi.”

Newton memuatkan tori-teori optik ini dalam karyanya bertajuk Opticks. Dalam karya ini, selain daripada membahaskan mengenai optik, Newton juga menggariskan kaedah saintifik yang diguna pakai sehingga hari ini. ”

Ketika berlaku pertelingkahan antara Newton dan Hooke, memang wujud timbul kontroversi tentang kaedah-kaedah saintifik yang digunakan oleh Newton dan beberapa orang saintis lain. Ini menyebabkan Newton menimbulkan perbezaan antara hipotesis dan teori.

Dalam dunia saintifik, hipotesis hanyalah sekadar usulan penjelasan ke atas fenomena yang berlaku. Selepas buat hipotesis, eksperimen dijalankan sebanyak mungkin untuk membuktikan hipotesis. Kalau hipotesis itu benar, ia akan jadi teori. Kalau tidak, hipotesis akan mati terkubur. Hipotesis baru perlu diusulkan.

Sebab itu teori saintifik bukan khayalan. Tetapi ia terhasil daripada data, fakta dan eksperimen yang dijalankan banyak kali.

Hukum Graviti Sejagat

Hooke masih berutus surat dengan Newton. Kali ini mereka membincangkan pula mengenai mekanik pergerakan planet. Kepler pernah mempersembahkan bagaimana pergerakan planet, tapi masih belum jumpa faktor yang mempengaruhi kelajuan dan pergerakan ini. Kepler cuma sebut daya magnet tanpa ada penjelasan lanjut.
Ketika Newton dan Hooke bertukar-tukar surat ini, Newton memaklumkan Hooke bagaimana kesan putaran Bumi ke atas jasad yang jatuh. Menurut Newton, jasad yang jatuh dari bangunan tinggi dengan kelajuan yang padu, akan jatuh ke arah timur. Kemudian, ia akan bergerak secara pusaran menuju ke pusat Bumi.

Hooke betulkan benda ini. Hooke kata, sepatutnya objek akan beredar mengelilingi Bumi dalam bentuk elips. Ia takkan jatuh ke pusat Bumi dalam bentuk pusaran. Newton akui kesilapannya.

Kemudian, Hooke beritahu lagi bahawa ada daya tarikan antara dua objek berjisim dan kekuatan daya itu bergantung pada jarak antara dua objek tersebut. Kalau makin jauh, dayanya makin lemah. Objek akan bergerak perlahan. Akhirnya terbentuklah hukum kuasa dua songsang (inverse square law).

Penemuan ini sebenarnya adalah jasa Hooke dan Newton, bukan Newton seorang seperti yang diketahui umum. Kalau ikutkan, Hooke hampir menemui benda ini tapi beliau lemah dalam matematik. Apabila dapat surat ini daripada Hooke, Newton terus membangunkan persamaan matematiknya yang Hooke tidak mampu untuk hasilkan.

Daripada hukum kuasa dua songsang itu, terbentuk hukum graviti sejagat (universal gravitation law) yang bukan saja terpakai pada objek yang jatuh dari bangunan tinggi, tetapi pada semua objek berjisim termasuk pergerakan-pergerakan planet.

Tetapi Newton simpan saja perkara ini. Beliau tak beritahu sesiapa termasuk Hooke. Disebabkan Hooke pun tak tahu, beliau cuba membangunkan persamaan matematik berdasarkan idea tersebut dengan bantuan Edmund Halley. Tapi ia tak berjaya. Lalu, Halley datang sendiri ke Cambridge untuk meminta bantuan Newton.

Newton pun berilah konsep matematik tersebut dalam bentuk manuskrip 9 muka surat bertajuk ‘On the Motion of Bodies in an Orbit’.

Hukum Pergerakan Newton

Edmund Halley mencadangkan Newton menulis sebuah buku risalah yang panjang tentang mekanik objek-objek samawi. Di sinilah bermulanya kajian Newton ke atas sifat daya dan pembentukan Hukum Pergerakan Newton (Newton’s Law of Motion).
Tugas pertama Newton adalah untuk membuktikan bagaimana graviti sejagat ini bertanggungjawab ke atas pergerakan dalam sistem solar. Newton mengambil masa selama 18 bulan dalam kajian ini dan menerbitkan dua jilid pertama dalam karya agungnya Philosophiae Naturalis Principia Mathematica.

Ketika ini, Hooke dan Newton kembali bergaduh. Halley meminta Newton meletakkan kredit padanya tentang Hukum Kuasa Dua Songsang itu, tapi Newton enggan. Malah, Newton mendakwa bahawa beliau tidak berhutang dengan Hooke.

Percubaan Hooke untuk menyaman Newton membuatkan Newton naik marah manakala Halley pula terus menangguhkan penerbitan, Halley terus meminta maaf kepada Hooke manakala Newton pula menyesal. Pengakhiran konflik ini, Newton meletakkan kredit kepada Wren, Halley dan Hooke serta beberapa orang yang beliau tak sebutkan namanya.

Pada 5 April 1687, Newton telah menyiapkan jilid ketiga dan jilid terakhir untuk karya tersebut yang kedua-duanya diletakkan di bawah tajuk ‘The System of the World’. Dalam jilid pertama, Newton menerangkan mengenai sains pergerakan jasad yang dikenali sebagai Hukum Pergerakan Newton. Jilid kedua, Newton terangkan pula mengenai pergerakan jasad dalam medium terhadang. Dalam jilid ketiga dan terakhir, Newton menerangkan mengenai pergerakan-pergerakan planet berdasarkan konsep yang terkandung dalam jilid satu dan dua.

Buku tersebut memang sangat lengkap. Newton telah menerangkan dengan terperinci pada setiap jargon dalam fizik seperti apa itu jisim, momentum, konsep masa, ruang dan inersia. Hukum Pergerakan Newton adalah seperti berikut;

i. Setiap jasad (body) akan terus berada dalam keadaan  pegun ataupun terus bergerak dalam garis lurus sehinggalah dua keadaan ini diganggu oleh daya yang  dikenakan ke atas jasad.

ii. Daya adalah hasil darab daripada jisim dan pecutan  (acceleration).

iii. Daya yang dikenakan oleh objek pertama ke atas objek kedua akan menatijahkan objek kedua pun akan mempunyai daya yang sama ke atas objek pertama.

Kepercayaan Agama Newton

Walaupun Newton sangat dikenali dalam dunia fizik dan matematik, tapi beliau banyak habiskan masanya dalam dunia alkimia (alchemy). Di perpustakaannya sahaja terdapat 175 buah buku yang berkaitan dengan alkimia dan Newton telah menulis berjuta-juta perkataan berkaitan dengan alkimia. Seperti ahli alkimia (alchemist) yang lain, Newton juga mahu mencari batu hikmah (philosopher’s stone).

Pada tahun 1670 M, Newton melibatkan diri dalam bidang teologi terutamanya tentang sejarah agama Kristian, sifat triniti dan ramalan Bible. Kajiannya dalam teologi dipuji oleh John Locke.

Locke memuji Newton bukan saja bernilai dalam matematik, malah dalam hal ketuhanan dan teks wahyu pun Newton mempunyai pengetahuan yang luas tentangnya.

Newton percaya konsep triniti sebenarnya sebuah penipuan kerana tiada sokongan daripada teks suci. Teks wahyu telah ditafsir mengikut citarasa gereja untuk menyokong konsep triniti.

Newton percaya Jesus bukan anak Tuhan yang bersatu dengan Tuhan. Tetapi cuma sekadar manusia biasa. Bagi beliau, menyembah Jesus sebagai Tuhan adalah syirik dan berdosa.

Newton sangat berhati-hati supaya tidak mencampur adukkan kajian saintifik dengan kepercayaannya walaupun ada juga percubaan mencari keselarasan (consonance) antara sains dan agama. Newton pernah berharap yang kaedah saintifik dapat menjangkau dunia moral.

Kajian teologi dan alkimia Newton tidak pernah diterbitkan sewaktu hidupnya. Newton juga pernah menulis tafsiran ke atas Bible. Namun begitu, Newton tidak mendedahkan kepercayaannya sehinggalah beliau meninggal dunia. Dikatakan juga bahawa Newton menganut mazhab Arian.

Sebenarnya riwayat hidup Newton ini terlalu panjang sehinggakan ada bahagian dalam hidupnya yang tidak dapat dikongsikan dalam bab ini. Antaranya ialah berkenaan kontroversi melibatkan dirinya dan Leibniz mengenai penemuan Kalkulus.

Pada tahun 1722 M, kesihatan Newton menyusut dengan macam-macam penyakit seperti batu karang dan gout. Kata-kata akhir Newton, dirinya di dunia tidak tumpah seperti budak-budak yang suka bermain di tepi pantai, yang menyibukkan diri mereka mencari batu-batu kerikil dan kerang yang licin dan cantik sedangkan lautan kebenaran yang terbentang luas belum lagi dapat diterokai.

Akhirnya pada 1726, Newton meninggal dunia antara pukul 1 hingga 2 pagi pada usia sekitar 84 tahun.


Pesawat Pejuang Sukhoi Su-30MKM – Tedung Selar Yang Menggerunkan

Pesawat ini adalah pesawat pejuang generasi 4.5 buatan firma Irkut Aircraft Corporation, Russia dan dioperasikan oleh Tentera Udara Diraja Malaysia (TUDM).

Mula memasuki perkhidmatan angkatan tentera udara pada tahun 2007, sejumlah 18 pesawat ditempah dengan penugasan utama sebagai pesawat tempur penguasaan ruang udara dengan keupayaan serangan darat yang komprehensif.

Berbeza dengan pesawat eksport buatan Russia sebelum ini, Su-30MKM menggunakan sistem elektronik buatan Eropah,di integrasi dengan persenjataan buatan Russia dan mengaplikasikan rukun pertempuran udara yang dibangunkan oleh anak tempatan, lantas menjadikan ia pesawat termoden dan paling berkemampuan di rantau sebelah sini ketika ia mula memasuki perkhidmatan TUDM.

Bernaung dibawah No.11 Skuadron, pesawat yang dipanggil Tedung Selar ini merupakan penghuni tetap Pangkalan Udara Gong Kedak dan ditugaskan ketika waktu aman, sebagai pesawat pemintas.

Kelebihan utama pesawat pejuang ini adalah terletak pada rekabentuk aerodinamik yang di pertingkatkan hasil pembangunan dan kajian terperinci pesawat Su-27.

Penambahan canard dan sistem kawalan tujahan vektor yang melengkapi 2 enjin turbofan Saturn AL31F ini memberikan daya manuverabiliti yang tidak dapat ditandingi mana-mana pesawat buatan blok Barat dalam kelasnya, menjadikan ia amat berbahaya dalam pertempuran jarak dekat, ditambah kawalan penembakan senjata yg mengaplikasikan pembidikan terus dari helmet juruterbang, yang mana juruterbang tidak perlu menghalakan pesawat kearah musuh sebaliknya hanya perlu berpaling dan menghalakan kepalanya yg dilengkapi helmet untuk menembak peluru berpandu kearah musuh.

Ditambah dengan daya tujahan dan sistem kawalan penerbangan fly by wire menjadikan pesawat ini amat lincah dalam pertempuran. Untuk rekod, sehingga hari ini hanya pesawat termoden angkatan udara AS yang mempunyai sistem kawalan tujahan vektor pada pesawat pejuang F/A-22 Raptor mereka.

Persenjataan udara ke udara melibatkan sistem peluru berpandu jarak sederhana R-77 dengan panduan radar, sejumlah varian peluru berpandu R-27 dengan variasi sistem panduan yg terdiri dari panduan radar semi aktif dan panduan infra merah serta peluru berpandu jarak jauh KS-100 dengan capaian jarak efektif keatas sasaran sehingga 300-400km.

Persenjataan serangan darat untuk pesawat ini juga sangat impresif, dengan keupayaan menyerang sasaran dari jarak jauh dengan 4 jenis sistem persenjataan peluru berpandu udara ke darat jarak sederhana dan jarak jauh dengan panduan laser atau panduan. Sistem peluru berpandu Kh-31, peluru berpandu anti kapal Kh-39 serta varian-varian peluru berpandu udara kedarat Kh-29 dan Kh-59 adalah antara pemukul utama bagi operasi serangan udara keatas sasaran militer.

Ini tidak mengambil kira sejumlah persenjataan berupa bom panduan laser KAB-500L dan KAB-1500L serta bom dan roket tanpa panduan. Keseluruhan bebanan persenjataan untuk pesawat Sukhoi ini mampu mencecah sehingga 8000kg pada satu satu masa.

Keupayaan peperangan elektronik melengkapkan pesawat multirole ini, dengan kelengkapan sistem penyerakan elektrinik Knirti SAP-518 dan SAP-48 bagi tujuan operasi pemusnahan bateri peluru berpandu anti pesawat yang melibatkan misi SEAD/DEAD (Suppression of Enemy Air Defence/Destruction of Enemy Air Defence) dimana pesawat Su-30MKM ini bertindak sebagai platform penyerakan elektronik (jammer aircraft) yang terbang bersama kumpulan pakej penyerang yang terdiri dari pesawat pejuang yg sama atau pesawat lain dalam pegangan TUDM.

Selepas perolehan pesawat pejuang ini, negara tetangga serantau mulai merangka semula perolehan dan penggantian pesawat pejuang mereka, yang mana dia memperlihatkan cuba untuk mengatasi jika tidak berada pada aras sama dengan kemampuan pesawat TUDM terbaharu ini. Vietnam dan Indonesia sebagai contoh membuat perolehan dengan firma Komsomolsk on Amur Aircraft Production(KNaaPO) yang juga merupakan cabang firma Sukhoi sejumlah pesawat Su-30MK/MK2.

Indonesia menempah 11 buah pesawat dan telah beroperasi sejak tahun 2013 manakala Vietnam menempah sehingga 36 buah pesawat Su-30MK2V dan mengoperasikannya sejak tahun 2013. Singapura pula menempah pesawat saingan Su-30 ini, yakni F-15SG pada tahun 2007 dengan tempahan awal sebanyak 12 buah dengan tambahan 8 buah pesawat sebagai option.

Ini berubah apabila Singapura menambah tempahan kepada 12 buah, menjadikan jumlah keseluruhan F-15SG kepada 24 buah. Walaubagaimanapun ini tidak termasuk jumlah sebenar pesawat yg ada dalam pegangan republik tersebut yg dikatakan mempunyai sehingga 40 buah pesawat sebagai tambahan.

Setelah 10 tahun berkhidmat dengan TUDM, terdapat ura-ura yang angkatan udara negara kita memerlukan tambahan sejumlah pesawat tempur pelbagai tugasan bagi menyokong tugasan pesawat yang masih berkemampuan dan menggantikan pesawat sedia ada yang sudah dimamah usia melalui program MRCA. Namun sehingga artikel ini ditulis, program tersebut mengalami pelbagai halangan, terutama dari segi kos operasi dan perbelanjaan negara yang sangat terhad.

Kami amat mengharapkan pihak pemerintah mengambil perhatian serius berkenaan pertahanan udara kerana skenario pertempuran masa kini melibatkan penguasaan ruang udara total yang pada masa sama melindungi ketumbukan tentera konvensional didaratan. Kuasa udara adalah amat kritikal dalam mengekalkan kedaulatan negara.


Hukum Mengucapkan Merry Christmas Kepada Bukan Islam

Setiap kali tiba musim perayaan masyarakat bukan Islam, ada sebuah polemik yang kerap menghantui masyarakat Muslim, iaitu apakah haram bagi mereka untuk mengucapkan tahniah atau ucapan selamat pada perayaan tersebut? Polemik ini terkadang menimbulkan suatu krisisyang meruncing sehinggakan timbul perbalahan, saling kafir-mengkafir walhal para ulama’ telahpun memberikan garis panduan dan ketetapan hukum yang begitu sejahtera untuk diterima dan dicernakan oleh akal yang sihat.

Sebelum kita menelusuri persoalan hukum, perlu bagi kita untuk mengetahui bahawasanya Islam merupakan sebuah agama yang bersifat rahmat buat seluruh umat manusia sejagat. Islam tidak sekali-kali mengajarkan sikap diskriminasi terhadap mana-mana bangsa mahupun agama, bahkan mengajak kepada toleransi dan keamanan, sepertimana firman Allah:

“Dan tiadalah Kami mengutuskan engkau (wahai Muhammad ﷺ), melainkan untuk menjadi rahmat bagi sekalian alam. ”

(Al-Anbiya’ 21:107)

Firman Allah:

“…dan katakanlah kepada sesama manusia perkataan-perkataan yang baik. ”

(Al-Baqarah 2:83)

Firman Allah:

“Sesungguhnya Allah menyuruh berlaku adil, dan berbuat kebaikan…”

(An-Nahl 16: 90)

Dalam masalah hukum, sememangnya tidak dinafikan bahawa para fuqaha’ silam dari keempat-empat madzhab utama Islam iaitu Syafi’iyyah, Malikiyyah, Hanafiyyah dan Hanabilah telah pun menetapkan haram hukumnya ucapan selamat ke atas masyarakat bukan Islam pada hari perayaan mereka, seperti yang dijelaskan oleh pendakwah dan ulama’ terkenal, Habib Ali Al-Jufri.

Namun menurut beliau, Imam An-Nawawi dalam kitab beliau, Al-Majmu’ telah menjelaskan pengharaman ini bukanlah disebabkan adanya nas atau teks khusus yang melarang, namun ia adalah berasaskan ‘illah iaitu sebab atau faktor bagi mengelakkan seseorang Muslim dari menunjukkan pengiktirafannya terhadap kekufuran ‘aqidah yang terkandung dalam agama mereka.

Menurut Al-Habib lagi, ketika zaman kita ini, sebab itu telah  tidak lagi terpakai kerana secara umumnya, seorang Kristian boleh sahaja mengucapkan tahniah dan selamat kepada seorang Islam ketika  perayaan Mawlidur Rasul, tanpa dikatakan bahawa orang tersebut memberikan pengiktirafannya terhadap kerasulan Nabi Muhammad ﷺ. Maka demikian juga ketika seseorang Islam mengucapkan selamat kepada seorang Kristian pada hari Krismas, ia bukanlah bermaksud bahawa ia mengakui atau mengiktiraf fahaman Kristian berkenaan Nabi ‘Isa alayhissalam.

Demikian juga pendapat yang dikemukakan oleh Dar Ifta’ Al-Misriyyah, iaitu badan penggubal fatwa bagi negara Mesir yang menghukumkan harusnya bagi seorang Islam mengucapkan selamat kepada orang bukan Islam pada hari perayaan mereka atas dasar toleransi dan menunjukkan ketinggian adab dalam membalas ucapan selamat, berdasarkan firman Allah:

“Dan apabila kamu diberikan penghormatan dengan sesuatu ucapan hormat (seperti memberi salam), maka balaslah penghormatan itu dengan yang lebih baik daripadanya, atau balaslah dia (dengan cara yang sama).  Sesungguhnya Allah sentiasa menghitung tiap-tiap sesuatu. ”

(An-Nisaa’, 4:86)

Demikian juga yang diputuskan oleh Sahibul Samahah Mufti Wilayah Persekutuan, Datuk Dr.  Zulkifli bin Mohamad Al-Bakri dalam terbitan Bayan Linnas beliau.

Lalu bagaimana kita menyikapi dan memahami fatwa sebahagian ulama’ lain yang mengharamkannya?

Pertama kita hendaklah memahami bahawa fatwa ulama’ kontemporari yang membolehkan adalah atas tujuan kemaslahatan serta menjaga hubungan baik sesama umat Islam dan masyarakat bukan Islam terutamanya bagi umat Islam yang hidup sebagai minoriti di negara yang majoriti penduduknya adalah masyarakat bukan Islam, bukanlah sebagai galakan bagi umat Islam bersikap terlalu bebas dalam mengucapkan selamat serta menyambut perayaan bukan Islam sehingga melanggar batasan syara’.

Kedua, fatwa ulama’ kontemporari yang mengharuskan ini juga adalah bertujuan bagi memberikan gambaran keamanan Islam kepada masyarakat bukan Islam yang tinggal sebagai minoriti di negara yang majoriti penduduknya adalah Muslim, serta menjaga hubungan antara pemimpin serta rakyat yang saling berbilang agama dan bangsa.

Ketiga, pandangan ulama’ yang mengharamkan juga adalah bertujuan bagi menjaga umat Islam dari kegelinciran aqidah, namun ia bukan bermatlamat untuk menimbulkan ketegangan mahupun permusuhan antara kaum Muslimin dan masyarakat bukan Islam. Justeru, fatwa ini masih relevan, khususnya di negara yang tidak ada jumlah masayarakat bukan Islam yang signifikan.

Jadi sebagai kesimpulannya ialah, belajarlah mengharmonikan antara fatwa para ulama’ dengan hati yang terbuka dan minda yang sihat dengan memahami tujuan serta objektif di sebalik penetapan hukum, dan bukan dengan melihat kepada hukum itu semata-mata.

Sekiranya ada keperluan bagi anda dalam meraikan sahabat handai atau jiran tetangga yang bukan beragama Islam pada hari perayaan mereka, maka bersikap lunaklah dan ambillah fatawa ulama’ yang mengharuskan supaya anda tidak kelihatan sebagai seorang yang idak bertoleransi. Bahkan ia mungkin menjadi medan dakwah yang baik terhadap mereka untuk berjinak-jinak dengan Islam.

Dan jika sekiranya tidak ada keperluan pula bagi anda bagi meraikanya, maka pandangan ulama’ yang mengharamkannya itu lebih selamat untuk dipegang, namun jangan sesekali bersikap pesimis dan pukul rata terhadap saudara-saudara seakidah anda yang mengambil pandangan yang berbeza.

Semoga tulisan ringkas yang tidak seberapa ini mampu memberi pencerahan sebaiknya agar nanti tidak lagi dikatakan kepada kita :

“Orang lain yang beraya, lain orang yang huru-hara”

Gambar:

Grand Sheikh Al Azhar, Sheikh Ahmed Tayyib menyantuni penganut Kristian pada acara sambutan Krsimas pada tahun 2015 yang berlaku serentak dengan Mawlidur Rasul, pada minggu yang sama.

RUJUKAN:

Video Penjelasan Habib Ali Al-Jufri: https://www. youtube. com/watch? v=jqoHxhvn6ZE

Fatwa Dar Ifta’ Al-Misriyyah

1. Is it permissible to congratulate Christians for Christmas?

http://www. dar-alifta. org/Foreign/ViewFatwa. aspx? ID=6815

2. Celebrating Christmas with My Non-Muslim Family

http://www. dar-alifta. org/Foreign/ViewFatwa. aspx? ID=8378&LangID=2

Bayan Linnas Siri Ke-81: Hukum Mengucapkan “Merry Christmas” Kepada Mereka Yang Beragama Kristian

http://www. muftiwp. gov. my/index. php/ms-my/perkhidmatan/bayan-linnas/1349-bayan-linnas-siri-ke-81-hukum-mengucapkan-merry-christmas-kepada-mereka-yang-beragama-kristian